Ayda Jebat Tiada Niat Lukakan Hati Sesiapa, Semua Atas Dasar Kerja

Ayda Jebat sebelum ini pernah dikatakan artis gedik dan berpunca daripada lakonannya bersama pelakon Zul Ariffin yang serasi dan mesra bersama, perkara tersebut telah menimbulkan cakap-cakap yang mengatakan dia dan juga pelakon sasa itu menjalin hubungan istimewa.

“Saya masih solo. Belum terikat dengan mana-mana lelaki. Saya percaya gosip dengan Zul Ariffin hanya usikan yang menjadi resam dunia lakonan apabila gandingan pelakon itu dilihat menjadi. Saya tahu status dirinya sudah berpunya”

“Jadi tak timbul soal saya nak ‘caras’ buah hati orang lain. Semua yang dilakukan atas pakai kerja. Apa yang saya lakukan bukanlah sengaja menyakiti hati sesiapa. Semuanya sekadar mempromosikan kerjasama terbaharu kami menerusi drama rantaian MAID,” jelas Ayda kepada BH Plus.

Jika dilihatkan di ruangan komen di Instagram, memang ramai yang mengharapkan pasangan ini bersatu, namun realitinya Zul sudah berpunya. Bahaya juga jika jiwa penonton sudah dibuai drama secara ekstrem begini. Semoga Ayda terus cemerlang dan jumpa pilihan hatinya suatu hari nanti. (rtky/s)


Almy Nadia Naik Angin, Adik Bongsu Teruk Dipukul Pelajar Senior

Berpunca daripada keadaan adik bongsunya sendiri yang dipukul di sekolah berasrama, Almy Nadia baru-baru ini telah memuatnaik gambar laporan polis dan juga meluahkan perasaan tidak puas hatinya terhadap sekolah tersebut.

Melalui petikan luahan perasaan penuh emosinya di OHBULAN!, Almy mempertikaikan sekolah dan juga guru-guru yang didakwa tidak endah dengan perkara yang terjadi demi menjaga nama baik sekolah. Lebih teruk lagi, pelakon ini menjelaskan bahawa adiknya adalah antara mangsa pukul paling teruk sekali.

Melalui perkongsian itu juga, banyak komen yang turut menceritakan situasi yang sama dengan keadaan yang pernah dialami oleh adik bongsu Almy tersebut. Bagaimanapun, Almy telah memadam gambar tersebut selain turut dinasihatkan peminatnnya agar tidak melayan perkara berkenaan daripada terus berlanjutan.

Apa-apa pun, semoga adik bongsu Almy cepat sembuh dan dapat meneruskan kembali pengajian seperti biasa serta semoga Almny sekeluarga jumpa jalan penyelesaian terhadap kejadian ini. (rtky/s)


Neelofa: Selebriti Berhijab Harus Diberi Peluang Untuk Terus Berhijrah

Tahun ini merupakan tahun yang penghijrahan beberapa selebriti lain ke arah berhijab penuh namun bagi Neelofa, kadang-kala persepsi segelintir masyarakat yang mengkritik perubahan positif berkenaan adalah tidak wajar.

“Bukan semua selebriti wanita yang menutup aurat itu sudah cukup sempurna dari segala segi sehingga langsung tidak boleh melakukan kesalahan. Ia bukan suatu proses berubah yang mengambil masa sekelip mata dan sepatutnya mereka diberi peluang untuk terus menjadi muslimah lebih baik.

“Setiap kritikan itu sebenarnya tidak adil, tambahan pula mereka yang suka menilai orang lain tanpa usul periksa,” katanya kepada mStar Online sambil menjelaskan bahawa selebriti yang sudah berhijab seharusnya diberi peluang untuk terus melakukan hijrah.

Malah Neelofa juga menyatakan bahawa artis yang berhijrah tidak patut dipandang dan dianggap semata-mata mencari publisiti. (rtky/s)


Abam Bocey Mahu Jaga Kesihatan Dengan Cara Yang Betul

Mengakui agak sukar untuk mengubah cara pemakanan, namun perkara tersebut telah membantu Abam Bocey untuk terus menurunkan berat badannya dan jika anda ingin tahu, dia kini telah berhenti makan nasi memilih buah-buahan dan sayuran.

“Pada awalnya memang sukar apabila saya mengambil keputusan untuk tidak lagi mengambil nasi tetapi Alhamdulillah kini saya sudah terbiasa tidak makan nasi. Diet yang betul dan pemakanan sihat banyak membantu dalam penurunan berat badan selain senaman bersesuaian,” jelasnya kepada mStar Online.

Abam juga telah berhenti merokok dan mengamalkan kiraan kalori bersesuaian setiap kali ingin menikmati sesuatu hidangan. Kata Abam, dia tidak menyasarkan untuk mendapatkan bentuk badan yang cantik, tetapi ingin menumpukan kepada pemakanan yang sihat dan kesedaran tentang kesihatan dirinya.

“Sebelum ini memang saya akui cepat letih dan sukar bernafas jika terlalu aktif melakukan sesuatu tetapi selepas berdiet dan bersenam saya mula nampak perubahan ketara pada diri saya. Ini bukan soal untuk kurus tetapi lebih kepada untuk menjaga kesihatan dengan cara yang betul,” ujarnya. (rtky/s)


Peminat Kecoh Puteri Balqis Berbikini, Anggap Ia Terlampau Seksi

Gara-gara sekeping gambar pelakon cilik Puteri Balqis ini berbikini tersebar di laman sosial, ramai individu tampil memberikan pandangan berbeza terhadap cara pemakaian anak kecil ini malah turut dilabel sebagai pengikut Yahudi. Wow.

Selain itu, ada juga yang menyifatkan perkara sebegini mampu mengundang kepada kegiatan pedofilia yang telah pun berlaku kepada anak-anak selebriti terkenal sebelum ini dan banyak lagi perbalahan yang akhirnya dipadam pada ruangan komen akaun Instagram selebriti kecil ini.

Apa-apa pun, pandangan setiap individu adalah berbeza dan jika dilihat pada muatnaik gambar di Instagramnya, Balqis kini sedang menikmati percutiannya dan selaku insan yang waras, janganlah mudah meletakkan penilaian ke atas diri seseorang sebelum melihat diri sendiri. (rtky/s)


Dikecam Teruk, Azwan Ali Tekad Tutup Akaun Twitter

Seringkali mencetuskan kontroversi di laman sosial, baru-baru ini akhirnya selebriti yang sinonim dengan panggilan diva terhadap dirinya sendiri iaitu Azwan Ali ini telah mengambil keputusan untuk menutup akaun Twitter.

Bagaimanapun, dia tidaklah berundur begitu sahaja, melalui beberapa statusnya sebelum menutup akaun tersebut, pengacara itu juga sempat menjelaskan punca bahawa akaun Twitter tersebut ditutup kerana terlalu ramai fake people di sekelilingnya, katanya.

Apa-apa pun, tindakan Azwan Ali yang baru-baru ini memuatnaik status menghina mangsa kemalangan jalanraya pada Aidilfitri adalah dilihat tidak wajar malah ramai pengikutnya di laman sosial mempertikaikan pemergian umrah buat dirinya bagaikan tidak mengubah apa-apa.

Apa-apa pun, Azwan Ali sentiasa ada jawapan dengan apa yang ditimbulkannya dan berani dengan setiap tindakan yang dilakukannya. (rtky/s)


Syaiful Zero & Pasangan Kini Selamat Bergelar Suami Isteri

Tahniah kami ucapkan kepada Syaiful Zero yang kini sudah pun sah bergelar suami isteri setelah selamat diijabkabulkan dengan wanita pilihannya hatinya, Ashura Rudy di Surau Kampung Pantai Bahagia, Kudat, Sabah, semalam (24 Julai).

Syaiful atau mesra dipanggil Melati telah menyerahkan mas kahwin berjumlah RM100 dengan wang hantaran sebanyak RM10,000. Buat masa ini, pelawak ini dan pasangannya masih lagi belum menentukan tarikh yang sesuai untuk majlis bersanding.

Mengikut perancangan sebelum ini, Syaiful menangguhkan tarikh perkahwinannya dari Februari ke Julai kerana ingin menghantar ibunya menunaikan umrah serta membuat rumah baru di kampung halamannya. Namun Jun lalu, rumah mereka di Sabah itu, hangus dijilat api dalam satu kebakaran.

Semoga rezeki dan juga segala perancangan Syaiful dan juga kumpulan Zero selepas ini akan sentiasa berjalan lancar dan dipermudahkan. Kami kongsikan beberapa keping gambar untuk tatapan bersama. Enjoice! (rtky/s)


Fynn Jamal: Jangan Nilai Seseorang Itu Secara Luaran Sahaja

Tidak mahu peminat terlalu mengangkat dirinya paling tinggi, Fynn Jamal dalam masa yang sama menasihatkan agar peminatnya tidak terlalu fanatik ataupun bersifat keterlaluan. Selain itu, ada juga yang menyifatkan penyanyi ini sebagai sombong.

“Tidak salah minat saya tapi jangan keterlaluan. Gelaran idola itu membuatkan saya takut jika tidak dapat melakukan sesuatu yang orang lain boleh contohi. Jika ada komen yang menyakitkan hati, saya terus buang atau sekat orang itu”

“Saya tidak mahu komen itu mengundang pergaduhan sesama peminat. Ini bukan kali pertama saya dengar perkara ini (dilabel sombong oleh orang luar). Mungkin sebab secara luaran dan penulisan puisi saya yang agak ‘keras’ membuatkan mereka berkata demikian”

“Tapi itu semua bukan realiti, kenal dulu baru tahu saya macam mana. Ramai pada mulanya berkata saya sombong, tapi apabila jumpa mereka terus minta maaf. Sebabnya mereka salah anggap dan percaya apa yang ditulis di laman sosial. Jangan nilai seseorang itu secara luaran sahaja,” jelas Fynn. (rtky/s)


Yana Samsudin Tiada Niat Tunjuk Bagus, Anggap Ia Tanggungjawab Bersama

Baru-baru ini, viral di media sosial apabila Yana Samsudin dan juga suami, Fadzil Zahari membersihkan tandas awam namun dalam masa yang sama, ada juga mulut-mulut yang mengatakan bahawa tindakan pasangan ini seperti mahu menunjuk-nunjuk.

BACA: Pergi Cuci Tandas Awam, Yana Samsudin & Suami Dipuji Masyarakat

“Saya bukan nak tunjuk bagus atau tarik perhatian, tapi ia tanggungjawab bersama. Semasa berbaris, saya terdengar seorang mak cik yang baru keluar memberitahu masalah berkenaan. Jadi, saya minta suami membeli tiga botol air mineral dan sabun”

“Tiba giliran saya, tidak sangka pula salah satu bilik air itu terdapat najis di atas lantai. Selepas selesai membuang air kecil, saya mencari pekerja di situ bagi memberitahu perkara terbabit”

“Malangnya tidak ada sesiapa. Pada masa sama, saya dan suami ternampak hos panjang lantas menarik dan memasangnya di paip berhampiran. Tujuannya untuk membersihkan tempat ada najis itu,” cerita Yana kepada Harian Metro.

Apa pun, rata-rata peminat Yana memuji tindakan mereka membersihkan tandas tersebut adalah sesuatu yang sangat murni. Harapnya nanti bila ada kejadian yang sama terjadi, harapnya sudilah juga anda untuk melakukan perkara yang sama seperti pasangan ini. (rtky/s)


Elizabeth Tan Elak Baca Komen Negatif Peminat Di Laman Sosial

Tidak habis-habis terpalit dengan kontroversi yang tidak benar mengenai dirinya, perkara tersebut dalam masa yang sama membuatkan penyanyi Elizabeth Tan takut untuk melayari laman sosial.

“Sekarang saya takut nak buka Instagram, Twitter atau Facebook sebab saya tak mahu baca komen negatif dari peminat. Saya tak mahu terganggu dengan komen-komen tersebut,” kata Elizabeth kepada Tonton Extra.

Menurut Elizabeth, dengan membaca dan melayan perkara tersebut, ia sekadar menambah perasaan marah dan sedihnya lebih-lebih lagi apabila dilemparkan kata-kata negatif oleh pengikutnya sendiri di sosial media.

“Saya marah dan sedih sebab saya ingat kalau saya tak buat benda-benda tak senonoh, tak buat salah atau sebagainya, orang tak akan bercakap buruk tentang saya. Lagipun mungkin ada antara mereka yang baru mengenali saya menerusi cerita-cerita kontroversi ini”

“Saya sedih sebab first impression mereka terhadap saya adalah perkara yang kurang baik,” jelas penyanyi ini sambil memberitahu bahawa Adira telah bersetuju mengatakan Elizabeth berada di pihak yang benar mengenai kontroversi yang melanda mereka sebelum ini. (rtky/s)


Zain Saidin Pujuk Che Ta Untuk Hamil Lagi

Kami antara jutaan peminat dunia hiburan di Malaysia yang sentiasa suka melihat kebahagiaan rumah tangga Zain Saidin dan Che Ta lebih lebih lagi selepas pasangan ini dikurniakan anak perempuan tahun lalu yang kami kira kini sudah pun mencapai status selebriti kecil.

Dalam temubual terbaru bersama Berita Harian Zain Saidin ada meluahkan keinginan beliau untuk menambah anak dan walaupun isterinya pernah berkata tidak mahu mengandung lagi, beliau berazam untuk memujuk Che Ta untuk berbuat demikian.

BACA: Peminat Berdebat Di Inetrnet Bila Baju Raya Che Ta Sehelai RM4,000

“Kalau boleh memang saya nak tambah lagi anak. InsyaAllah ada rezeki. Memang Che Ta kata sebelum ini tak mahu mengandung lagi, tapi saya boleh pujuk Che Ta. Ini Soal rezeki dan anugerah Tuhan. Takkan nak tolak tuah dan rezeki kalau boleh lahirkan anak yang cantik,” ujar Zain Saidin.

Zain Saidin yang mengakui tidak kisah akan jantina anak beliau selepas ini bersama Che Ta juga mendedahkan yang Aaisyah Dhia Rana mendapat lebih perhatian dari saudara mara di kampung dek kerana populariti beliau — sehingga ibu bapanya sendiri rasa terabai, heh. (rtky/m)


Sekitar Sambutan Birthday Pertama Lara Alana

Sentiasa berkongsi mengenai kehidupan seharian bersama peminat di akaun Instagramnya, kini telah genap setahun umur Lara Alana. Suka kami melihat bagaimana Awal Ashaari dan juga Scha al-Yahya menyambut hari lahir cahaya mata mereka dengan penuh kesederhanaan.

BACA: Scha Dan Awal Selesa Hidup Sederhana, Tidak Mahu Mewahkan Anak

“This woman fought for her life a year ago just for me. I’m forever grateful. Thanks Mummy,” memetik kata-kata yang dimuatnaik melalui akaun Instagram di atas nama si kecil ini.

Seperti yang kita tahu, akaun tersebut diuruskan oleh Awal sendiri dan ucapan tersebut sedikit sebanyak menggambarkan bahawa betapa Awal sangat menghargai isterinya itu yang bertarung nyawa demi melahirkan anak pertama mereka.

Semoga Lana akan membesar menjadi anak yang sentiasa menyayangi ibu bapanya dan semoga keluarga kecil ini akan terus bahagia. Kami kongsikan bersama anda beberapa keping gambar sambutan hari lahir Alana. Enjoice!(rtky/s)


Zizie Ezette Sudah Berhijab, Kini Ambil Anak Angkat?

Tahniah kami ucapkan kepada Zizie Ezette yang kini sudah pun berhijab setelah pulang daripada mengerjakan umrah dan melalui muatnaik gambar terbaru di akaun Instagram miliknya, dia dan suami, Bung Mukhtar kahbarnya telah mengambil seorang anak angkat.

“Meet our new princess. Buah hati pengarang jantung mummy and daddy @bungmoktar insha-Allah,” kata Zizie melalui caption di Instagram. Malah jika dilihat melalui gambarnya yang lain, Zizie pernah menulis nama Naila Nurjenna, mungkin nama anak angkatnya itu.

Apa-apa pun, melalui komen yang yang ditinggalkan peminat, ternyata mereka bukan sahaja gembira di atas penghijrahan pelakon itu untuk berhijab malah dalam masa yang sama turut meraikan kehadiran bayi perempuan dengan panggilan manja Baby J di dalam keluarga ini.

Semoga kasih sayang yang terjalin di antara pasangan suami isteri ini akan berkekalan dan pastinya peminat sentiasa mendoakan yang terbaik buat mereka. (rtky/s)


Kilafairy Tidak Mahu Dikenali Sebagai Artis Kontroversi

Terpalit dengan kontroversi baru-baru ini, pelakon Kilafairy dilihat seakan mengambil pendekatan untuk berdiam dan tidak terlalu menonjolkan diri, mungkin untuk meredakan keadaan.

“Sebenarnya saya masih aktif dalam lakonan. Berikutan kontroversi itu, saya memilih untuk berdiam diri daripada mengeluarkan kenyataan sebab bagi saya itu lebih mudah. Saya selesa dengan keadaan saya, lebih tenang”

“Dan saya tidak mahu terlalu dikenali dengan kontroversi, lagi pun saya mahu lebih lama dalam industri ini,” jelasnya kepada Utusan Malaysia selain mengakui mengakui kurang senang apabila terdapat beberapa pihak turut mengaitkan ibunya apabila cerita kurang enak mengenainya timbul.

“Saya memang tidak selesa bila ada yang mengaitkan mama dalam hal ini. Tapi sebagai selebriti, saya terpaksa terima kerana kami berdua memang ada di dalam industri ini dan tidak boleh lari daripada terkena tempias kontroversi,” katanya. (rtky/s)


Chacha Maembong Sifatkan Hubungan Kakak & Kamal Adli Comel

Chacha Maembong yang juga merupakan adik kepada Emma Maembong mengakui dia menyokong hubungan kakaknya itu bersama pelakon Kamal Adli yang dikatakan pandai mengambil hati keluarga juga.

“Mereka pasangan yang comel pada pandangan saya, Kamal bukan sahaja cukup menghargai perasaan Emma tetapi juga keluarga saya. Sebab itu kami agak rapat. Sebagai adik memang saya sokong hubungan mereka”

“Cuma soal lain saya hanya boleh berdoa sahaja agar hubungan mereka ini berjalan dengan baik,” katanya kepada Utusan Malaysia baru-baru ini selain turut menjelaskan dirinya kini juga dalam fasa mengenali antara satu sama lain bersama jejaka pilihan.

“Kami sudah berkenalan hampir setahun dan saya hanya boleh katakan, dia merupakan kawan lelaki yang cukup rapat dengan saya kini. Mungkin kerana sikap memahami dia terhadap saya dan kerjaya memudahkan lagi hubungan ini”

“Cuma soal perkahwinan terlalu awal untuk saya bicarakan ketika ini memandangkan niat saya masuk industri ini adalah untuk menjadi pelakon yang baik. Selagi saya tidak berada di tahap yang membanggakan mungkin saya akan lebihkan fokus saya kepada karier sahaja,” jelasnya. (rtky/s)


Sari Yanti Akui Terasa Sunyi Raya Sebagai ibu Tunggal

Menyambut kedatangan Syawal tanpa suami, pelakon Sari Yanti ini tidak dapat menafikan bahawa dia memang terasa sunyi namun dalam masa yang sama turut merasa beruntung kerana masih mempunyai keluarga terdekat.

“Tipu jika saya tidak rasa kelainan beraya seorang. Bagaimanapun, saya cukup bertuah kerana kekosongan yang terdetik dalam diri terisi apabila saya pulang ke kampung halaman. Bagi saya, jika Allah halang sesuatu perkara itu, kita tidak akan menerima apa-apa”

“Namun, jika Allah memberi, tiada siapa yang akan halang kita untuk menerima. Ada hikmah dalam setiap perkara yang diizinkan Allah,” ujar Sari kepada Kosmo! selain menyatakan bahawa apa yang berlaku di dalam kehidupannya sebagai pengajaran dan membuatnya lebih matang.

Tahun ini, Sari Yanti bersama dua cahaya matanya, Barr Al-Aliy dan dan Basit Al-Haq telah menyambut hari raya bersama ahli keluarga di Kuala Pilah, Negeri Sembilan. (rtky/s)


Norman Hakim Jadi Sasa Demi Ibadat, Tiada Niat Riak

Perubahan bentuk badan yang ketara dan semakin sasa Norman Hakim sebenarnya tidak lain adalah untuk beribadat dan dalam masa yang sama mengamalkan gaya hidup yang sihat.

“Sebelum menceburi bidang seni, saya memang aktif bersukan sejak di bangku sekolah. Memang minat itu sudah ada dalam diri sejak dahulu lagi. Jadi apabila masuk dalam bidang seni, saya teruskan minat ini, termasuk dalam sukan bina badan”

“Selain minat, saya juga niatkan ia sebagai ibadat. Jadi apabila kita berniat begitu, tidak timbul perasaan riak atau menunjuk-nunjuk. Anak-anak pun suka tengok bapa mereka dalam fizikal seperti adiwira. Mereka selalu minta saya tunjuk otot lengan,” kata Norman kepada BH Plus.

Malah, perkara tersebut dalam masa yang sama memberikan motivasi kepada dirinya terus mengamalkan gaya hidup sihat tersebut selain turut tampil berkongsi mengenai senaman dan diet pemakanan kepada orang ramai. (rtky/s)


Zizan Razak Anggap Kontorversi Ada Hikmah Tersendiri

Setelah tidak henti-henti dilanda kontroversi sebelum ini, Zizan Razak mengakui bahawa kedua ibu bapanya adalah merupakan kekuatan utama buat dirinya melalui waktu sukar tersebut.

“Jika tiada ibu bapa saya tidak tahu apa akan jadi kerana mereka adalah kekuatan saya dan bersyukur kerana mereka sentiasa nasihatkan saya supaya bersabar dan tidak berputus asa dalam mengharungi cabaran hebat ini,” jelasnya kepada mStar Online.

Selain itu, Zizan mengatakan bahawa dia tidak terkilan dengan pelbagai kontroversi yang menimpanya malah redha dengan semua dugaan yang melandanya dan percaya perkara tersebut adalah ketentuan daripada Tuhan.

“Sebagai manusia biasa dan orang Islam saya percaya setiap apa yang berlaku itu pasti ada hikmahnya dan Allah memberi cabaran ini kepada saya dengan tujuan yang baik. Insya-Allah jika saya tidak berputus asa Tuhan itu akan beri jalan lebih baik kepada saya selepas ini,” katanya. (rtky/s)


Hazama Serah Jodoh Pada Ketentuan Tuhan, Belum Bersedia Dari Segi Hati

Mengakui masih belum sampai seru untuk berkahwin, Hazama dalam masa yang sama turut menjelaskan kepada BH Plus bahawa dia tidak mahu terburu-buru ke arah itu malah penyanyi ini juga menafikan tertekan dengan rakan-rakan lain yang sudah mula mendirikan rumah tangga.

BACA: Amy Search, Hazama Terjun Ke Dunia Hipster Dalam Video Klip Simetri

“Memang saya akan berkahwin namun bukanlah dalam jangka masa terdekat ini. Saya belum bersedia lagi dari segi hati dan belum membuat sebarang perancangan untuk ke peringkat seterusnya”

“Apabila Tuhan membuka pintu hati saya, Insya-Allah saya akan berkahwin. Lagipun sudah bercinta bertahun-tahun, takkan kita tidak ingin berkahwin pula kan. Saya tida tertekan pun isu kahwin kerana bagi saya tidak perlu terburu-buru kerana jodoh ditentukan oleh Allah,” katanya.

Selain itu, penyanyi yang menjalin cinta bersama kekasih hati bernama Genervie Kam ini juga menjelaskan bahawa dia sendiri memerlukan lebih masa dalam membuat sebarang keputusan berkaitan perkahwinan. (rtky/s)


Yeo’s Akhiri Program Amal & Kempen ‘Menang Duit Raya’ Bersama Selebriti, Peminat

Pelopor makanan dan minuman Yeo Hiap Seng (Malaysia) Berhad (“Yeo’s”) akan mengakhiri kempen “Sinari Kemuliaan Ramadhan Bersama Yeo’s : Beramal Bersama Bintang & Menang Duit Raya” dengan acara “Kem Ramadan Yeo’s 2015” untuk Ramadan tahun ini.

Bertujuan dalam menjadikan satu platform dan galakan kepada rakan-rakan Muslim untuk meneruskan amalan berbuat baik ketika Ramadan, ianya juga berhasrat mengeratkan silaturahim dalam komuniti apabila pelbagai bangsa, agama juga latar belakang dijemput menyertai Kem ini di Shah Alam Convention Centre pada 11 Julai lalu.

Bermula dari kempen “Sinari Kemuliaan Ramadhan Bersama Yeo’s : Beramal Bersama Bintang & Menang Duit Raya” yang telah dilancarkan di bulan Mei, Yeo’s bersama enam bintang terkenal tanahair seperti Akim Ahmad, Atikah Suhaime, Ajak Shiro, Nad Zainal, AG dan Heliza Helmi mengalakkan rakyat Malaysia mengumpul nilai derma untuk enam buah rumah kebajikan terpilih.

Antara enam buah rumah kebajikan yang terlibat adalah Pusat Jagaan Rumah Kesayangan (RUKESA), PJ; Teratak Nur Barakah, Shah Alam; Pertubuhan Nur Kasih, Klang; Rumah Kebajikan Anak Yatim Al-Khairiah, Klang; Rumah Aman, Sungai Buloh dan Rumah Opah Hasnah, Klang.

Berkonsepkan satu belian bersamaan dengan satu nilai derma dan disertai melalui Akaun Rasmi Wechat Yeo’s Malaysia telah melabuhkan programnya pada 5 Julai yang lalu. Nilai derma yang terkumpul akan disalurkan kepada rumah-rumah kebajikan terpilih melalui Kem Ramadan Yeo’s 2015.

Melalui Kem ini, peserta-peserta diajak turut serta bersama bintang berpuasa selama satu hari dan melakukan kerja amal bergotong royong dan pembersihan di rumah kebajikan yang diwakili mereka masing-masing. Selain kerja amal di rumah kebajikan, kem sehari ini juga bakal dimeriahkan dengan aktiviti menarik seperti senamrobik, cabutan bertuah, persembahan dari bintang-bintang juga peluang berbuka puasa bersama-sama.

Pemenang “Menang Duit Raya” juga telah diumumkan pada hari tersebut di mana hadiah utama wang tunai sebanyak RM30,000, hadiah kedua wang tunai sebanyak RM15,000 dan hadiah ketiga wang tunai sebanyak RM 10,000.

Untuk mengatahui perkembangan terkini mengenai Yoe’s, layari laman sesawang Yeo’s di www.yeos.com.my. Juga layari Instagram #yeosramadhan untuk melihat aktiviti Kem Ramadan tahun 2015.


Mission: Impossible – Rogue Nation Beri Definisi Baru Kepada Mustahil

Sejak menjadi fenomena sekitar 20 tahun lalu, Tom Cruise bintang utama dan penerbit siri filem Mission Impossible bersama krew yang lain telah berjaya menemui jalan dan cara untuk menepati citarasa peminat malah lebih lagi setiap kali filem dengan tajuk ini muncul di pawagam.

Filem kelima dengan tajuk Rogue Nation ini juga tidak terkecuali mendapat sentuhan aksi dan misi yang mustahil untuk difikirkan logik akal namun nampaknya sekali lagi mereka bakal membuatkan anda teruja dengan aksi berani mati Tom Cruise dan ramai lagi pelakon lain.

Dalam siri kelima filem ini, kumpulan IMF berhadapan dengan ancaman hebat dari pihak berniat jahat yang dikenali sebagai The Syndicate — terdiri dari mereka yang mahir & sukar ditumpaskan yang mahu melenyapkan terus fungsi IMF selain mahu membina pentadbiran baru dunia.

Misi Ethan Hunt (lakonan Tom Cruise) dan rakan rakan seperjuangan kali ini nampaknya terus sukar dan mustahil kerana berhadapan dengan kumpulan yang tampak lebih hebat dari segala segi termasuk taktikal untuk menumpaskan musuh.

Kembali bersama Tom Cruise dalam misi kali ini adalah mereka dari filem sebelum ini Jeremy Renner sebagai William Brandt, Simon Pegg sebagai si genius Benji (yang juga merupakan watak kegemaran kami dari Ghost Protocol) dan Ving Rhames sebagai Luther Stickell.

Filem ini turut menyaksilan penampilan pertama aktress Sweden, Rebecca Ferguson sebagai Ilsa Faust, Sean Harris sebagai Solomon Lane dan pemenang tiga kali anugerah Golden Globe, Alec Baldwin sebagai Pengarah CIA, Alan Hunley.

“Filem kali ini adalah mengenai komplikasi persahabatan yang berlaku apabila menerima tekanan yang besar dari pihak musuh juga situasi. Siapa yang anda percayai dan yang perlu anda tidak percaya? Siapa yang benar-benar akan berada di sisi untuk anda apabila berada dalam bahaya?”

“Dan bagaimana mereka boleh bekerjasama untuk merealisasikan misi mustahil ini. Rouge Nation memang menekankan aspek persahabatan dan kerjasama sepasukan berhadapan dengan kejahatan yang nyata,” ujar Tom Cruise kepada media baru baru ini.

Baru baru ini juga Tom Cruise telah mendapat perhatian ramai dan media apabila pihak produksi ada mendedahkan yang lagak ngeri yang dilakukan bersama kapal terbang dalam trailer di atas tidak memerlukan bantuan CGI — Tom Cruise memang berpaut pada kapal terbang!

Kami sendiri sudah teruja untuk melihat aksi lagak ngeri Tom Cruise yang khabarnya dilakukan tanpa sebarang bantuan komputer (CGI), memang berani mati. Mission: Impossible – Rogue Nation akan ke pawagam seluruh Malaysia pada 30 Julai 2015 ini. Jom!


Pasangan Bersalah Akan Diberikan Khidmat Kaunseling

Majlis Daerah Perak Tengah memaklumkan pasangan yang ingin menggunakan kerusi berkembar atau couple seat bagi menonton wayang di pawagam Lotus Five Star Cinemas (LFS) di Seri Iskandar, Perak perlu menunjukkan sijil nikah sebagai bukti mereka adalah pasangan suami isteri yang sah.

Menurut Ahli Majlis Daerah Seri Iskandar, Khairul Shahril Mohamed, syarat tersebut ditetapkan pihak Majlis Daerah sekitar pertengahan tahun 2014 selepas permohonan dibuat pihak pengurusan pawagam berkenaan, empat tahun lalu.

Tambahnya yang juga Ketua Pemuda UMNO Bahagian Parit, pihak pengurusan pawagam itu akan dikenakan tindakan tegas sekiranya gagal mematuhi syarat yang dipersetujui bersama Majlis Daerah.

“Denda akan dikenakan kepada pihak pawagam dan kemungkinan lesen perniagaan juga akan digantung sekiranya pasangan bukan muhrim ditangkap menggunakan couple seat. Pasangan yang didapati bersalah melanggar peraturan pula akan diberikan khidmat kaunseling,” katanya dipetik daripada Malaysian Digest.

Jelasnya lagi, serbuan secara mengejut juga akan dilakukan oleh pihak JAIP di pawagam itu namun sehingga kini tiada sebarang laporan dan tangkapan dibuat membabitkan pasangan bukan muhrim yang melanggar peraturan. (rtky/s)


Azwan Ali Menghina Mangsa Kemalangan

Kami pun tidak tahu mahu cakap apa lagi dengan Azwan Ali yang baru sahaja pulang daripada menunaikan umrah baru-baru ini. Pada 21 Julai lalu, pengacara ini telah memuatnaik status yang mungkin mengguris perasaan keluarga mangsa kemalangan yang terlibat.

Tidaklah kami tahu apa masalahnya sehingga Azwan sanggup mengeluarkan kenyataan begitu terhadap mangsa kemalangan. Mungkin Azwan Ali ada penjelasannya sendiri terhadap apa yang diluahkannya di laman Twitter tersebut.

Sebelum ini, Azwan Ali turut mencetuskan kontroversi apabila memaki Nabil Ahmad di Twitter. Nabil kemudiannya tampil memohon maaf, juga melalui Twitter. Ia disusuli dengan status Azwan Ali yang mahu artis baru menjadikan kejadian menimpa Nabil itu sebagai iktibar. (rtky/s)


Rita Rudaini Menyindir Nora Danish Di Instagram?

Bermula daripada berbalas sindiran di sosial media baru-baru ini antara Nora Danish dan juga bekas isteri Nedim, nampaknya Rita Rudaini turut prihatin dengan kejadian tersebut.

BACA: Nora Danish Emosi Di Pagi Raya Kerana Bekas Isteri Nedim?

Melalui caption gambar yang dimuatnaik di akaun Instagram Miss Kepoh yang pantas mengesan komen yang ditinggalkan Rita Rudaini, pelakon itu didakwa menyindir Nora Danish dan dalam masa yang sama turut memberi kata semangat kepada bekas isteri Nedim itu.

Selain itu, terdapat juga komen-komen yang menceritakan kembali apa yang berlaku sebelum ini, juga melibatkan Rita. Adakah episod ini akan bersambung, tidaklah kami dapat pastikan. Tapi tidak mustahil untuk semuanya kembali berbaik jika ada persengketaan, bukan? (rtky/s)


Shukri Yahya Elak Adegan Atas Katil, Jaga Hati Keluarga

Mengakui sudah merancang untuk berkahwin awal bersama tunangnya, Tya Adnan, pelakon Shukri Yahya juga menjelaskan kepada Mangga Online, bahawa jika semuanya berjalan lancar, mereka akan disatukan pada tahun ini juga.

“Inikan takdir. Saya sedar ada yang kata saya buat keputusan berkahwin semasa kerjaya sedang rancak. Buat masa ini, itulah perancangannya – nak kahwin. Tapi buat masa ini saya tak mahu beriya iya cerita pasal majlis, tunggulah masanya,” katanya.

Malah dia juga menepis jangkaan bahawa apabila sudah memegang status suami, pasaran untuk dirinya akan terjejas. Selain itu, Shukri juga turut mula berbincang untuk meletakkan syarat dalam lakonannya selepas ini.

“Saya ada bincang untuk saling tidak meletakkan syarat dalam lakonan sehingga boleh menjejaskan produksi. Selama ini pun saya elak adegan atas katil yang melampau. Saya pun tahu batas. Bukan kerana mahu menjaga hati bakal isteri, sebaliknya jaga hati keluarga juga,” kata Shukri. (rtky/s)


Tun M Bintangi Filem Kapsul Di Samping Faizal Hussein

Bukan mudah untuk bekas Perdana Menteri ini untuk muncul di dalam filem, dan kini melalui filem Kapsul, Tun Mahathir turut bergandingan dengan Faizal Hussein. Filem arahan Allahyarham Martis Mohd Ali itu akan menemui penonton seluruh negara mulai 17 September depan.

Sementara itu, menurut penerbitnya, Amru Najmi Osman, kehadiran Tun M di dalam filem berkenaan tidak mempunyai kaitan dengan keadaan politik semasa.

“Kemunculan Tun M melengkapkan jalan cerita filem ini berdasarkan kapsul masa Wawasan 2020 ditanam beliau di Monumen Putrajaya semasa pentadbirannya. Saya percaya penampilan Tun M memberi impak kepada keseluruhan filem ini kerana ia punya mesej tersendiri dan bukan sekadar filem kosong,” katanya.

Menurut laporan Harian Metro, Tun M terbabit dalam lima babak termasuk dia berdialog dengan pelakon utamanya Faizal Hussein di dalam filem tersebut. Malah, Menurut Amru, Tun M bersetuju membintangi filem ini disebabkan jalan ceritanya memaparkan perjuangan bangsa Melayu sejak zaman dulu. (rtky/s)

GAMBAR IHSAN: Two Tones Sdn Bhd / Martias Ali / Amru Najmi Osman / Nazri Arshad


Yana Samsuddin, Suami Bersihkan Tandas Bukan Niat Menunjuk

Siapa sangka, niat murni Yana Samsudin dan suaminya, Fadzil Zahari membersihkan tandas awam kerana keadaan yang terlampau kotor menjadi perbualan ramai namun bagi pasangan ini, perkara tersebut bukanlah dibuat dengan niat untuk menunjuk-nunjuk.

“Tidak timbul istilah ingin menunjuk-nunjuk kebajikan yang dibuat kerana apa yang kami lakukan adalah seikhlas hati. Saya sendiri tidak memuat naik gambar ketika suami membersihkan tandas wanita yang kotor kerana ada najis itu’

“Saya sebenarnya sedang beratur hendak menggunakan tandas, namun hidung saya terbau sesuatu yang sangat busuk. Malah, saya menutup hidung menggunakan tudung saya kerana tidak tahan dengan bau itu. Saya difahamkan air tiada dan ia menyukarkan lagi pengguna untuk menggunakan tandas”

“Saya meminta suami saya membelikan air mineral beberapa botol dan ada antaranya saya gunakan untuk menjirus di lantai tandas itu. Selepas selesai menggunakan tandas, saya dan suami mencari hos dari luar untuk membersihkan najis di dalam tandas itu,” jelasnya kepada BH Online.

Siapa tidak sukakan tandas yang bersih bukan? Apa-apa pun, tindakan pasangan ini sepatutnya menjadi contoh kepada mereka yang suka tinggalkan ‘bahan buangan’ bersepah-sepah di tandas awam tanpa rasa bersalah. (rtky/s)


Scha al-Yahya Bawa Pembantu Rumah Jika Bercuti Bersama Anak Selepas Ini

Kali pertama meluangkan masa bercuti bersama suami dan juga anaknya di Eropah baru-baru ini, Scha al-Yahya mengakui ia merupakan pengalaman yang sukar dalam menguruskan Lara Alana ketika berada di sana.

BACA: Scha Dan Awal Selesa Hidup Sederhana, Tidak Mahu Mewahkan Anak

“Sebenarnya saya tidak mahu bawa Lara bercuti bersama kami, tetapi Awal pula tidak sampai hati. Ini kali pertama kami bercuti dengan anak tanpa pembantu rumah dan keadaan kami menjadi kucar kacir. Mana nak jaga anak, nak jaga beg luggage lagi”

“Tak sangka ia menjadi satu pengalaman yang sangat sukar. Memang serik dibuatnya. Untuk percutian akan datang, saya akan pastikan membawa pembantu rumah bersama atau sesiapa sahaja agar memudahkan pergerakan,” ujarnya.

Malah memetik laporan daripada mStar Online, mereka terpaksa membatalkan beberapa lokasi untuk dilawati termasuklah Amsterdam. Namun dalam masa yang sama, perkara tersebut turut mengajarnya mengenai perubahan sikap Lara yang berbeza-beza sekiranya berada di luar negara. (rtky/s)


Nabil Ahmad Mohon Maaf Pada Azwan Ali, Jauhkan Diri Daripada Perkara Negatif

Berpunca daripada kisah tidak menegur Azwan Ali, Nabil Ahmad membuat permohonan maaf terhadap selebriti berkenaan. Memetik kenyataan Nabil di BH Online, dia sememangnya tidak nampak langsung kelibat Azwan di KLIA.

“Saya sebenarnya tidak nampak kelibat dia pun di Jeddah sampai ke KLIA. Jadi, bagaimana saya hendak menegur beliau kerana saya tak nampak pun dia (Azwan). Tak pernah lagi saya tak menegur orang kalau sudah nampak depan mata”

“Saya malas nak melayan isu ini dan kalau boleh hendak menjauhkan diri daripada perkara negatif. Lagipun saya baru pulang dari rumah Allah, malaslah hendak bergaduh. Oleh itu, saya memilih untuk memohon maaf di Twitter”

“Saya rasa tindakan itu paling tepat untuk dilakukan oleh saudara Islam kepada saudara Islam,” jelas Nabil. Semoga dengan permohonan maaf ini dapat mengeratkan lagi hubungan dua selebriti ini di masa hadapan. (rtky/s)


Ahli Keluarga Mahu Saman Chef Wan

Berpunca daripada tindakan chef selebriti, Chef Wan yang menyatakan rasa tidak puas hati terhadap ahli keluarga di laman sosial, kini ahli keluarganya sendiri akan mengambil tindakan untuk menyamannya pula.

“Tindakan tegas akan aku sekeluarga ambil ke atas Chef Wan. Buat cerita dan sebarkan gambar yang tidak sepatutnya,” jelas salah seorang dipercayai ahli keluarga Chef Wan di laman sosial Twitter yang mendapat ratusan retweet.

Chef Wan sebelum ini menyuarakan rasa tidak puas hatinya di Instagram kerana ada ahli keluarganya yang didakwa tidak membantu langsung menyediakan persiapan di hari raya beserta gambar ahli keluarga yang masih tidur.

Bagaimanapun perkara tersebut dinafikan oleh ahli keluarganya yang menyatakan bahawa mereka lewat bangun tidur kerana penat melayan ramai tetamu yang terdiri daripada peminat Chef Wan sendiri. Bagaimanakah kesudahan episod kali ini, kita tunggu sama-sama. (rtky/s)


Hanis Zalikha Tidak Sabar Mahu Berbulan Madu & Timang Cahaya Mata

Bakal meluangkan masa berbulan madu bersama suami tercinta tidak lama lagi, Hanis Zalikha mengakui bahawa dia sangat teruja dengan percutian tersebut namun sehingga kini masih merahsiakan destinasi tersebut.

“Saya menghitung hari untuk ke destinasi berbulan madu kami ini hampir setiap hari. Pada mulanya, suami merahsiakan destinasi kami. Tapi akhirnya dia beritahu juga bagi memudahkan saya membuat persiapan ke tempat itu”

“Bagaimanapun, maaf, saya tidak dapat berkongsi lokasi destinasi kami buat sementara waktu ini,” kata Hanis yang sah menjadi isteri kepada pelakon Hairul Azreen pada 5 Jun lalu kepada Utusan Malaysia.

Selain itu dalam masa yang sama, pelakon ini juga tidak sabar untuk menimang cahaya mata dalam masa terdekat selain mahu merealisasikan impian orang tuanya yang mahu segera bercucu. Malah ibunya sendiri pernah mengeysyaki dirinya hamil pada bulan puasa lalu.

“Walhal sebenarnya pada waktu itu, saya demam. Bukan sebab hamil seperti tanggapan mama. Yang mencuit hati saya apabila mama bertanyakan berita kehamilan saya itu beberapa kali. Mungkin mama mahu kepastian dari mulut saya sendiri,” katannya. (rtky/s)


Nora Danish Rahsiakan Lokasi Percutian Bersama Keluarga

Ketika orang lain menyambut Aidilfitri di kampung, sebenarnya Nora Danish dalam masa yang sama sebenarnya juga teringin berhari raya di kampung. Ini kerana, pelakon ini tidak mempunyai kampung halaman sendiri.

BACA: Nora Danish Emosi Di Pagi Raya Kerana Bekas Isteri Nedim?

“Sebenarnya Nora teringin sangat untuk merasa bagaimana berhari raya di kampung. Tentu seronok kan… Iya lah Nora ni kan mana ada kampung. Kalau rasa pengalaman suasana di kampung ialah sewaktu Nora berlakon di lokasi yang diadakan di kawasan kampung”

“Seperti tahun sebelumnya, pada 1 Syawal lalu selepas bersolat Raya dan bermaaf-maafan dengan ibu dan keluarga Nora, kami sekeluarga ke rumah keluarga bekas mentua Nora. Nora singgah di rumah mereka terlebih dahulu”

“Dan selepas itu, Nora beraya di rumah ibu Nedim (kekasihnya) di Shah Alam. Bagi Nora, pengertian raya adalah untuk berziarah,” kata Nora kepada Mangga Online selain turut merahsiakan lokasi percutian mereka tidak lama lagi. (rtky/s)


Marsha Milan Dalami Budaya Melayu, Selesa Dengan Kekasih Hati

Masih merahsiakan gerangan lelaki yang berjaya memikat hatinya ketika ini, Marsha Milan Londoh kelihatan sangat selesa dengan jejaka namun dalam masa yang sama tidak mahu berkongsi terlalu banyak mengenai kisah peribadinya.

Menurut petikan daripada Berita Harian, Marsha dalam masa yang sama turut mendalami budaya Melayu selain turut mengakui tidak pernah serik untuk bercinta dengan jejaka Melayu walaupun sudah beberapa kali gagal bercinta sebelum ini.

Sebelum ini, Marsha pernah memberitahu bahawa buat ketika ini dia masih belum bersedia memeluk Islam selain menyifatkan perkata berkaitan agama itu sebagai salah satu topik yang sensitif untuk dibincangkan.

“Nanti salah cakap orang akan jadikan sebagai isu. Kalau jodoh itu datang secara tiba-tiba. Kita terima sahaja. Yang penting, saya selesa dengan situasi sekarang dan kekasih tidak memaksa,” katanya sebelum ini. (rtky/s)


Rita Rudaini Sederhana Sambut Aidilfitri, Tidak Suka Menunjuk

Walaupun sudah empat tahun menyambut kedatangan Aidilfitri hanya bersama anak-anak, Rita Rudaini menyatakan perkara itu tidak ada beza pun ketika dia ada suami atau pun tidak kerana apa yang penting adalah dapat beraya dengan keluarga tercinta di Perlis.

“Hari raya atau hari biasa, saya tidak pernah rasa sunyi. Ketika masih berkahwin dulu pun tiada apa yang istimewa. Jadi, ada suami atau tidak, situasi dan suasananya sama saja. Apabila ada anak, hati saya lebih terisi dengan mereka”

“Saya bukan jenis tak boleh hidup tanpa lelaki. Malah, jauh sekali pentingkan diri dan disebabkan itulah sampai sekarang saya belum terfikir untuk berkahwin lagi,” katanya yang dipetik daripada Harian Metro.

Selain itu, Rita juga menyifatkan kedatangan Aidilfitri itu adalah lebih mengerti tentang kesederhanaan dan bukannya menunjuk lebih daripada orang lain. Mengelakkan pembaziran, pelakon ini hanya menyediakan dua pasang baju untuk dirinya manakala anak dibelikan jubah saja. (rtky/s)


"Kami Bangun Lambat Kerana Penat Layan Tetamu Dan Peminat Chef Wan"

Luahan hati Chef Wan melalui Instagram baru baru ini telah mendapat reaksi ramai selepas apa yang dikatakan turut sama dirasai oleh ramai keluarga lain namun tidak kurang juga yang berkata chef selebriti itu tidak sepatutnya mendedahkan aib keluarga sebegitu rupa.

Melalui beberapa akaun sosial media hari ini, ada ahli keluarga Chef Wan telah tampil membela diri dengan menceritakan keadaan sebenar apa yang berlaku sehingga mereka bangun lewat dan didakwa tidak membantu sebarang persiapan di rumah keluarga di kampung.

BACA: Che Wan Tegur, Hilang Sabar Sikap Pemalas Saudara Mara Balik Kampung

“Kelakar bila orang luar judge family kau based on caption Instagram dan tidak tahu kisah sebenar. Banyak gula dan garam yang ditambah bagi dia nampak seperti Tuhan. Mereka tidak sedar selama ini yang datang beraya rumah Chef Wan tu, adik beradik dan anak anak saudara yang memasak, mengemas dan sebagainya”

“Dia hanya tahu maki dan bersiap melayan peminat dia sahaja. Tak percaya? Mari datang beraya di Sungai Koyan tahun hadapan. Tengoklah perangai jijik sebenar seorang chef selebriti,” tulis pengguna Facebook dengan nama Jimms GM baru baru ini.

Sekarang ini isu keluarga Chef Wan sudah pun jadi perhatian media juga para peminat dan tidak elok kiranya perkara ini dipanjangkan — lebih elok bersemuka untuk jernihkan keadaan. Hari raya kan masa untuk kita semua eratkan ikatan kekeluargaan. (rtky/m)


Chef Wan Tegur Sikap Pemalas Orang Balik Kampung, Hilang Sabar

Lebih tepat sebenarnya sikap pemalas kaum keluarga yang pulang ke kampung. Tidur dan tinggal di rumah nenek atau datuk di kampung tetapi tidak mahu ringan tulang untuk membantu apa yang patut, lebih seronok untuk mengadap TV atau lebih teruk leka bermain telefon.

Masalah ini sebenarnya semua keluarga pernah alami, mesti ada sesetengah dari mereka yang memang tidak sedar yang pada hari raya inilah masa untuk sama sama menolong di dapur atau mengemas rumah — Chef Wan meluahkan rasa tidak puas hati beliau baru baru ini di Instagram.

Mengirimkan luahan hati beliau bersama sekeping gambar saudara mara yang masih berlingkar tidur walaupun sudah hampir tengahari, Chef Wan terkilan dengan sikap mereka yang hanay tahu tidur dan bangun untuk makan juadah yang terlah terhidang tanpa rasa bersalah.

“By 9AM dah tak tahan lagi mula la mulut saya mengharuk satu rumah which like a yearly affair. Bangun bangun rasa nak sepak sepak sahaja manusia yang malas ini dari membuta sehingga matahari tu suluh ke jubur”

“Ada yang tak mandi lagi dah mengadap TV pagi buta tergolek macam ikan buntal dah tak laku”

“I told my mother loud and clear and menyindir (tetapi) faham ke muka muka tebal yang tak tahu malu ni. Rumah ni bukan hotel ada barua to run around to feed some of them 3 meals a day!,” luah Chef Wan tentang perangai segelintir keluarganya di hari raya.

“I am sure I am not the only one in Malaysia facing this issue with all this lazy and useless people. They are like parasite in our life. As far as I am concern mampus kau org la tak suka aku pun yang salah tetap salah. Ubah la sikap pemalas tu!” tambahnya lagi. (rtky/m)


Gaya Para Selebriti Sekitar Sambutan Hari Raya Aidilfitri 2015

Hari ini sudah masuk hari keempat kita semua umat Islam meraikan tibanya hari raya Aidilfitri dan seperti orang lain juga, anda pastinya mempunyai gaya tersendiri untuk tampil cantik dan tampan bergaya di pagi raya — dengar cerita ada orang sampai berpasang pasang baju raya dibeli.

Para selebriti juga tidak terkecuali pastinya untuk tampil dalam persalinan yang cantik dan terbaik untuk meraikan Aidilfitri bersama keluarga, saudara mara dan rakan rakan.

Jadi tidak salah rasanya untuk kami buat kompilasi gaya para selebriti pada Aidilfitri tahun ini untuk tatapan anda, mana tahu boleh jadi inspirasi untuk anda semua merancang baju raya pada tahun hadapan. Masih belum terlambat, selamat hari raya dari kami semua di bahagian editorial Rotikaya.com. Maaf zahir dan batin seikhlasnya. Enjoice! (rtky/m)


Yana Samsudin Teruja Dapat Duit Raya Dari Suami, Syukur Dengan Rezeki Biskut

Meskipun harga barang asas meningkat namun Yana Samsudin bersyukur kerana permintaan terhadap jualan biskut raya sepanjang bulan Ramadan lalu mendapat sambutan menggalakkan malah ada pelanggan yang sudah membuat tempahan dua minggu sebelum bulan berpuasa.

“Tahun ini masih lagi jual 12 jenis cookies. Tapi ada juga cookies yang kita tak buat tahun ini kerana cookies tersebut menggunakan minyak sapi. Disebabkan minyak sapi naik harga, jadi kita tak buat cookies tu walaupun masih terima permintaan dari pelanggan”

“Alhamdulillah tempahan banyak. Malah ada juga pelanggan sudah membuat tempahan mereka sebelum bulan puasa lagi,” katanya yang sudah menjalankan perusahaan Yana Super Cookies sempena raya Aidilfitri sejak beberapa tahun lalu.

Hari raya tahun ini juga merupaka kali pertama Yana beraya sebagai isteri. Memandang dia sibuk dengan perniagaan dan pengacaraannya, kata Yana, awal-awal lagi dia sudah membuat persiapan untuk menyambut raya terutama keperluan untuk suami tersayang, Fadzil Zahari.

“Awal-awal lagi sya sudah pilihkan baju untuk suami. Dia suka warna-warna gelap. Saya teruja nak beraya di rumah keluarga mertua. Tapi yang paling saya nantikan ialah duit raya daripada suami,” tambah Yana Samsudin lagi kepada Malaysian Digest.

Yana mengikut Fadzil pulang beraya di Jitra, Kedah dan kemudian baru dia pulang ke kampungnya di Yong Peng, Johor.Sementara itu, berkongsi pula mengenai perkembangan kerjaya, Yana berkata dia kini selesa dengan pengacaraan. Tetapi tidak bermakna dia akan meninggalkan terus dunia lakonan.

“Saya sekarang seronok mengacara, tapi saya masih lagi terima tawaran berlakon. Bergantung juga pada jadual saya. Kedua-dua saya mahu seiring,” ujarnya. Selain itu, Yana juga bakal melancarkan jenama pakaiannya sendiri tidak lama lagi. (rtky/fr)


Ju-On 4: The Final Curse

Filem Ju-On 4: The Final Curse merupakan siri ke-8 dan terakhir dalam francais Ju-On yang menghantui pawagam sejak 15 tahun lalu. Filem ini ditulis dan diterbitkan oleh Takashige Ichise yang terlibat sejak filem Ju-On yang pertama. Sebagai pengakhiran kepada siri ini, filem ini cuba menonjolkan bagaimana sumpahan Ju On dapat dihapuskan supaya lenyap sama sekali dengan menyambung kembali pengakhiran filem sebelum ini ‘Ju-On : The Beginning of the End’ yang ditayangkan tahun lalu.

Walaupun kita menjangkakan filem ini akan menampilkan sekali lagi Ju-On dengan cara yang sama, tetapi elemen itu masih mujarab untuk menimbulkan rasa ketakutan buat penonton. Ia ditampilkan dengan sedikit tugasan untuk menonton merungkai persoalan dan dicantum pula dengan elemen teka teki bagi menyalin hubungkait antara setiap watak dalam filem ini.

Kalau ikutkan, agak sukar bagi penonton yang baru pertama kali menonton francais ini untuk memahami keseluruhan cerita kerana ia memerlukan sedikit pengetahuan mengenai sumpahan Ju-On. Tetapi usah bimbang, ia masih diadun dengan baik dengan menampilkan beberapa babak imbas kembali yang memudahkan penonton untuk lebih faham.

Sedikit rangkuman, filem ini menyambung hubungkait peristiwa-peristiwa dalam filem-filem sebelumnya. Babak bermula dengan kakak kepada seorang guru sekolah yang hilang cuba untuk mendedahkan hal keadaan kehilangan kakaknya Yui Shono yang sebelum ini merupakan guru sekolah kepada Toshio. Ia melingkungi misteri-misteri kejadian kepada watak seperti Reo, Kayako, Toshio Saeki, Yui Shono, Madoka dan beberapa lagi dengan dipacu oleh pasangan suami isteri pekerja hotel Mai Shono dan pekerja tren komuter, Sota Kitamura yang bertindak sebagai penggerak kepada cerita.

Penceritaannya filem sepanjang 91 minit ini perlahan tetapi mendebarkan manakala persembahan setiap watak agak konsisten. Bayangkan bagaimana rapinya filem ini mengekalkan mood dan momentum seram sebagaimana siri pertama dengan pemilihan pelakon yang tepat. Terdapat beberapa babak imbas kembali yang memperkukuh imejan hantu yang baik menerusi penonjolan watak-watak daripada keluarga Saeki.

Konsistensi lokasi juga boleh dipuji kerana ia menimbulkan pertanyaan apakah sumpahan Ju-On ini sebenarnya berpunca daripada roh yang tidak tenteram, ataupun lokasi rumah yang terlibat dalam pembunuhan ngeri, atau juga daripada mantera yang dipetik daripada novel wanita murung yang sering menjadi pemula kepada babak-babak seram dalam francais cerita ini. Biarpun tiada twist plot yang mengejutkan penonton, tetapi susun atur tragedi dalam filem ini membantu penonton untuk menerima pengakhiran filem ini dengan penonjolan punca kematian dan kehilangan beberapa watak.

Namun terdapat beberapa kelemahan filem ini seperti penggunaan teknologi telefon berkamera yang tidak selari dengan teknologi pada tahun 2000 (ketika tragedi filem pertama). Selain itu, terdapat beberapa babak yang seolah-olah dibuat-buat hingga gagal menimbulkan elemen kejutan sebaliknya hanya melakukan tugas untuk membuat resah dan tidak pasti dengan cara menimbulkan rasa tidak selesa walaupun tidak mengejutkan kita.

Bagi penulis, filem yang seram tidak perlu menimbulkan ketidakselesaan, sebaliknya cukup dengan elemen kejutan. Jika penonton mula berasa tidak selesa ekoran pemaparan imej yang terlalu meleret-meleret, maka tiada lagi unsur keseraman sebaliknya hanya timbul kejelikan. Elemen ketidakselesaan mungkin boleh dipakai untuk filem –filem yang bermain dengan subjek yang lebih ‘bizarre’ dan Ju-On tidak berada dalam kategori sebegitu. Sepengetahuan penulis, Ju-On cuba memberi mesej mengenai kepincangan institusi kekeluargaan serta bagaimana depresi menyebabkan hidup manusia menjadi sedih dan penuh dendam.

Filem ini sebetulkan cuba menonjolkan kasih sayang berlandaskan kepada kehidupan mereka yang kesunyian. Penulis juga ingin menegur elemen kesan khas ‘black burn’ yang tampak tidak realistik sebaliknya seperti melepaskan batuk di tangga. Babak itu sedikit mencacatkan mood seram yang sepatutnya lebih menjadi.

Filem seram seharusnya berdiri atas elemen ‘subtle’ yakni secara lazimnya perlu lebih ‘halus’ dan ‘bersahaja’. Itulah yang cuba ditonjolkan biarpun masih menggunakan elemen lapuk yang sudah digunapakai sejak siri pertama tetapi ia masih dengan sendirinya dapat menimbulkan rasa ketakutan. Tetapi dalam kes ini , apabila setiap peristiwa yang tidak dapat dijelaskan sebelum ini adalah disebabkan oleh limitasi watak Toshio atau Kayako , ia menjadi basi dan lemau sekiranya gagal disudahkan dalam filem ini.

Limitasi suspen itu dipecahkan sekaligus menyebabkan elemen misteri tidak lagi tergantung. Bagi membawa penonton untuk kekal dikerusi hingga akhir, maka siri kali ini memberi ruang untuk penonjolan latar belakang watak-watak yang dahulunya dihadkan, seperti penonjolan watak Toshio yang lebih jelas dan melepasi fasa limitasi berbanding filem-filem sebelum ini hingga penonton dapat melihat sisi lain watak kanak-kanak itu.

‘Ju-On 4’ ini jika diangkat secara berasingan masih boleh dikitakan sebuah filem seram yang jauh lebih baik daripada mana-mana filem seram yang telah keluar tahun inI. Mungkin kerana ia lebih dekat dengan mitos dan mentaliti orang Asia yang mempunyai persamaan pemikiran terhadap perkara tahyul/mistik dengan mengaitkan kepada pengalaman peribadi, cerita lazim yang didengar dan diperturunkan hingga boleh dikatakan ‘budaya’ seramnya cukup dekat dengan penonton Asia sekaligus ia masih berbaloi ditonton penonton negara ini.

Perasaan seram itu masih boleh dirasai tatkala pulang ke rumah atau bersendirian kerana imej seram Ju-On itu masih kuat. Ternyata filem ini wajib ditonton bagi penggemar francaisnya dan pencari elemen seram cara Asia. Saya yakin untuk berikan 3 BIJI ROTIKAYA!


Tidak Ditegur, Azwan Ali Maki Nabil Ahmad Di Twitter

Hanya kerana diva ini tidak ditegur oleh Nabil Ahmad ketika di lapangan terbang, Azwan Ali telah menyatakan rasa tidak puas hatinya itu melalui akaun Twitter miliknya dengan – well, kita semua kenal perangai diva seorang ini, bukan?

Melalui luahan hatinya itu juga Azwan Ali mendakwa bahawa Nabil tidak menegurnya. Berdiri di atas kredibiliti diva yang dimiliknya, memanglah jauh sekali Azwan akan menyerah diri untuk menegur pelawak itu terlebih dahulu.

Selain itu, Azwan juga menceritakan bahawa sebelum ini, penyanyi rock lagenda tanah air, Amy Search juga merendah diri menegurnya dahulu dan turut berpelukan ketika umrah. Inikan pula Nabil, terus sahaja Azwan mengatakan Nabil tidak setaraf dengannya.

Mungkin Nabil ada jawapan tersendiri sebab apa dia tidak menegur Azwan atau mungkin juga Nabil tidak ambil pusing langsung tentang perkara ini. Apa-apa pun, semoga Aidilfitri tahun ini disambut penuh makna oleh kedua-dua selebriti ini. (rtky/s)


Siti Nurhaliza Berharap Dapat Timang Anak Sendiri

Bakal menyambut ulangtahun perkahwinan kesembilan pada 21 Ogos depan, sama seperti tiap pasangan lain, Datuk Siti Nurhaliza dan juga suami, Datuk Seri Khalid Muhd Jiwa mengakui bahawa mereka masih berharap untuk dikurniakan zuriat sendiri.

“Kami sentiasa berdoa semoga kebahagiaan yang dikecapi ini akan kekal ke Jannah. Siti nak jadi bidadari kepada dia buat selama-lamanya. Semoga suatu hari nanti saya akan dikurniakan cahaya mata sendiri biarpun sudah memiliki anak daripada perkahwinan suami yang terdahulu”

“Andai tiada rezeki untuk saya melahirkan anak sendiri pun, saya reda. Malah, saya dan suami ada cakap-cakap apabila tua nanti kami nak tinggal di Tanah Suci Makkah. Insya-Allah,” kata Siti dipetik daripada Berita Harian melalui rancangan Romantika Raya, yang disiarkan Astro Ria.

Selain berbicara mengenai soal anak, Datuk K juga dalam masa yang sama turut memuji isteri tercinta yang diakui telah banyak merubah dirinya menjadi lebih baik sepanjang bergelar isteri di samping menyatakan Siti memang suka makan. (rtky/s)


Nora Danish Emosi Di Pagi Raya Kerana Bekas Isteri Nedim?

Sepatutnya hari raya menjadi medan untuk bermaaf-maafan namun melalui hasil risikan daripada Instagram Miss_Kepoh, pasangan Nedim dan juga Nora Danish dikatakan berbalah di laman media sosial namun Nora akhirnya memadam gambar yang dimuatnaik di Instagram.

Perkara tersebut bermula apabila bekas isteri Nedim memuatnaik gambar berupa ayat di Instagram yang mungkin mengguris perasaan Nora. Pelakon itu kemudiannya membalas kembali apa didakwa ditujukan kepadanya sebelum memadam kembali gambar tersebut.

Nedim juga sempat bersuara dan menyokong Nora Danish selain menafikan dakwaan bekas isterinya itu terhadap kekasih hatinya. Drama sungguh di pagi raya. Apa-apa pun, semoga mereka bijak menghadapi situasi ini dan lebih dewasa untuk mengendalikan perkara sebegini. (rtky/s)


Kes Penderaan Buat Fizz Fairuz Tidak Percayakan Pengasuh

Akibat bimbang anaknya bakal menjadi mangsa penderaan jika membenarkan pengasuh menjaga anaknya, Fizz Fairuz mengakui dia lebih selesa menjaga anaknya sendiri dan tidak merancang untuk meletakkan Nur Afrina Arriana di mana-mana pusat asuhan atau pengasuh persendirian.

BACA: Fizz Fairuz Jawab Isu Tuduhan Majlis Akikah Mewah dan Membazir

“Saya tidak percaya kepada pengasuh lepas dengar macam-macam berita tentang penderaan bayi dan tak sanggup kalau perkara itu berlaku kepada anak kami. Lagi pula sekarang isteri saya masih bercuti berlakon, jadi dia boleh beri perhatian kepada anak,” jelasnya kepada mStar Online.

Selain itu, Fizz juga sempat berkongsi mengenai sambutan Aidilfitri kali ini yang disambut di Pahang terlebih dahulu sebelum pulang ke Pulau Pinang pada hari raya ketiga. Malah, dengan kehadiran cahaya mata pertama juga membuatkan pasangan ini cukup gembira.

“Tahun ini kami beraya bertiga memang seronok, persiapan lebih kepada anak, Almy pun dia beli apa yang perlu sahaja. Maklumlah apabila sudah bertiga ini, saya perlu bijak berbelanja dan buat persiapan yang perlu sahaja,” ujarnya. (rtky/s)


Raya Siti Nurhaliza Terasa Kosong Atas Pemergian Arwah Nenek

Melihatkan kepada ekonomi negara yang tidak menentu, Datuk Siti Nurhaliza menjelaskan bahawa sambutan Aidilfitri pada tahun ini disambut dengan mengamalkan konsep berjimat cermat dan dalam keadaan sederhana sahaja.

“Raya pada tahun ini saya dan suami akan beraya di kampung saya, Kuala Lipis, Pahang dan ke kampung suami di Kedah. Tetapi ia lebih disambut secara sederhana. Maklumlah ekonomi kita tidak berapa nak elok, kita perlu berjimat cermat dalam segala hal”

“Lagipun bersederhana adalah yang terbaik dalam melakukan setiap perkara,” katanya kepada mStar Online sambil menjelaskan bahawa dia merasakan bagai ada kekosongan menyambut Aidilfitri kal ini.

“Sebelum ini, saudara mara semua akan berkumpul untuk bersama nenek setiap kali raya. Memandangkan nenek dah tak ada, emak saya yang akan jadi ketua dalam keluarga adik beradiknya untuk berkumpul.

“Alhamdulillah saya percaya, hubungan kami sekeluarga bertambah erat walaupun jauh di sudut hati terasa kehilangan nenek,” katanya lagi. (rtky/s)


Peminat Berbalah Isu Iklan Menggoda Tudung Neelofa

Entah di mana silapnya, iklan tudung jenama Naelofar di Youtube mendapat kritikan yang tidak henti-henti. Malah ada penonton video berkenaan menyifatkan Neelofa sepatutnya memberikan lebih fokus kepada kelebihan berhijab dan bukan menggoda seperti di dalam video berkenaan.

Bagaimanapun ada juga yang menyokong dan dapat menerima konsep promosi tudung tersebut namun seperti biasa, negativiti di bahagian komen jika dilayan, memang tidak akan berhenti. Ingatkan sudah berhenti berbalah, rupanya masih ada sehingga kini.

Apa-apa pun, sehingga kini Neelofa belum lagi memberikan sebarang kenyataan terhadap perkara tersebut. Walau orang kata tudungnya dijahit di Vietnam dan video menggoda, laku keras juga tudungnya.

Mungkin juga Neelofa tidak terkesan mengenai apa yang melanda jenama tudungnya itu. Lebih baik orang bercakap mengenai produk kita daripada tidak dikenali langsung bukan? Apa pendapat anda mengenai video promosi Neelofa ini? (rtky/s)


Maya Karin Tidak Minat Berniaga Online, Yakin Dengan Bidang Hartanah

Ketika barisan selebriti lain sibuk mempromosikan produk mereka melalui platform sosial media yang ada, Maya Karin mengakui bahawa dia tidak berminat dengan bidang perniagaan online selain yakin dirinya mampu melakukan yang terbaik di dalam bidang hartanah.

“Saya tidak berminat berniaga online ataupun butik pakaian, jadi saya pilih bidang pelaburan hartanah kerana saya tahu saya boleh lakukannya. Tiada niat untuk saya riak dengan apa yang saya kecapi sekarang”

“Sebaliknya, saya harap peminat boleh ambil ini sebagai satu idea untuk menceburkan diri dalam bidang tersebut sebagai pendapatan sampingan. Saya tidak ada perancangan untuk berhenti berlakon. Saya tetap sayang dunia lakonan”

“Bidang hartanah ini adalah untuk kebaikan di masa akan datang,” katanya kepada Tonton Extra selain menjelaskan bahawa pelaburan hartanah tidaklah serumit perniagaan lain yang banyak dipromosi di sosial media. (rtky/s)


Emma Maembong Sudah Biasa Sambut Aidilfitri Sederhana

Ketika selebriti lain sedang shopping sakan baju raya, pelakon Emma Maembong yang kini sedang sibuk dengan penggambaran drama tidak sempat berbuat demikian malah menurut Emma, dia dan keluarga memang menyambut hari raya secara sederhana.

“Raya kami sekeluarga biasa saja, persiapan pun secara sederhana saja dan tiada apa yang berbeza anatra raya tahun ini dengan tahun-tahun sebelumnya. Tiada apa-apa tema pun sebaliknya kami pakai apa yang ada dan tidak lah terlalu beria sangat menghias rumah”

“Tahun ni saya sangat sibuk dengan penggambaran drama bersiri. Hampir setiap hari penggambaran habis sehingga pukul 3 atau 4 pagi. Jadi saya memang tak beli pun baju raya. Lagipun saya sudah ada koleksi yang dihasilkan Melinda Looi, jadi saya pakai baju-baju itu saja lah,” katanya sambil tersenyum.

Baguslah jika Emma hanya mahu bersederhana. Semoga sambutan hari raya Emma tahun ini meriah seperti tahun-tahun sebelumnya. Lagi meriah jika tahun hadapan Emma sudah beraya dengan suami pilihan. Eh. (rtky/s)


Felixia Yeap Gigih Mahu Belajar Buat Biskut Raya, Sambut Aidilfitri Kali Ini

Setelah memeluk Islam pada Julai tahun lalu, kini Felixia Yeap atau Raisyyah Rania Yeap mengakui menanti Aidilfitri yang dianggap cukup bermakna buat dirinya selain turut menyatakan hasratnya untuk belajar buat biskut raya.

“Sebenarnya, saya suka makan dan kalau boleh semua makanan saya mahu makan! Tapi, Aidilfitri ini bukanlah sekadar untuk memuaskan nafsu makan semata-mata. Bagi saya, sudah cukup bersyukur sekiranya kita dapat makan dan bersama-sama meraikannya bersama keluarga tersayang”

“Insya-Allah, saya akan berusaha untuk belajar buat biskut raya, memandangkan saya tidak pernah buat biskut dan tidak pernah guna oven. Saya akan mendapatkan resipi untuk membuat biskut daripada keluarga saya dan berharap agar mereka dapat membantu saya nanti,” katanya kepada Sinar Harian.

Selain itu, pastinya raya tahun ini lebih bermakna buat Felixia kerana dia juga bakal menyambutnya bersama suami tersayang. Semoga Aidilfitri kali ini disambut dengan meriah bersama keluarga tercinta. (rtky/s)


Scha & Awal Tidak Mahu Mewahkan Anak, Selesa Hidup Dalam Kesederhanaan

Mengakui tidak mahu terlalu mewahkan anak, Scha al-Yahya dan juga Awal Ashaari menjelaskan mereka mahu membesarkan cahaya mata pertama, Lara Alana dalam keadaan sederhana sahaja.

“Tahun ini buat pertama kalinya Lara akan beraya kerana sudah berusia setahun. Tentulah banyak persiapan untuk Lara. Jadi, saya tidak ketinggalan menyediakan keperluan untuknya. Walaupun baju kurung untuk budak yang baru setahun seperti Lara agak terhad dan sukar dicari, saya tetap membelinya”

“Sekarang, Lara sudah ada tiga pasang baju kurung. Itu sudah cukup dan semuanya kira-kira RM500 sahaja. Saya tidak mahu terlalu berbelanja untuk anak kerana Awal sudah berpesan supaya tidak terlalu mewahkan anak,” jelas Scha kepada Utusan Malaysia.

Selain itu, Scha menambah, untuk persiapan raya, mereka hanya fokus kepada perkara yang penting sahaja contohnya seperti keperluan dalam perubatan selain hanya menempah kuih dan juga biskut raya. Apa yang penting adalah dapat meluangkan masa bersama keluarga.

Malah dalam masa yang sama, ibu kepada Lara ini juga menjelaskan bahawa dia dan Awal akan lebih berhati-hati memuatnaik gambar anak di Instagram selepas apa yang terjadi kepada beberapa anak selebriti tempatan baru-baru ini yang berpotensi menjadi mangsa pedofilia. (rtky/s)


Peminat Berbalah Hanya Kerana Manik Baju Raya Che Ta

Meluahkan perasaan hampanya di Instagram kerana manik yang dijahit di busana rayanya tidak berapa kemas walaupun dibayar dengan nilai RM4,000, perkara itu bagaimanapun menjadi perdebatan peminat Che Ta di laman sosial tersebut.

Ada di antara peminat Che Ta mempertahankan apa yang dilakukan oleh pelakon itu namun ada juga yang menyifatkan Che Ta sebagai seorang yang suka menunjuk-nunjuk. Berpunca daripada perbezaan pendapat itu, maka tercetuslah perdebatan menjelang Aidilfitri ini.

Apa-apa pun, semoga perdebatan yang kian rancak kerana mempertikaikan kemampuan Che Ta berbelanja ini dapat diakhiri dengan acara meminta maaf beramai-ramai. Bulan baik, bulan Ramadan, ambillah kesempatan untuk memperbaiki diri daripada tercari-cari kesilapan orang lain. (rtky/s)


Syaiful Zero Rancang Mahu Nikah Gantung Aidilfitri Ini, Tangguhkan Resepsi

Menurut adik kepada Syaiful Zero iaitu Sharif, abang mereka merancang untuk bernikah dahulu pada Aidilfitri ini memandangkan rumah mereka di Sabah terlibat dalam kebakaran pada Jun lalu.

“Memandangkan ibu kami tinggal sementara di sini selepas semuanya kembali seperti sedia kala, kami akan menyambut Hari Raya di Kuala Lumpur terlebih dahulu sebelum kembali ke Sabah untuk majlis pernikahan Syaiful di sana”

“Perkara ini bukanlah sesuatu yang dapat dijangka. Tindakan yang diambil oleh Syaiful itu juga adalah sebaiknya buat masa ini memandangkan kerja pembaikan hanya boleh dilakukan selepas raya,” jelasnya kepada Berita Harian.

Menurut Syaiful atau Atu, kini mereka empat beradi dan ibu tinggal bersama di Kota Damansara kerana melihatkan keadaan mereka yang terpaksa tinggal di penempatan sementara yang disediakan selain mengakui agak keberatan untuk meninggalkan ibu mereka di Sabah.

Semoga perancangan dan juga apa yang telah dijadualkan oleh kumpulan Zero akan berjalan dengan lancar dan dipermudahkan segala urusan. (rtky/s)


Liyana Jasmay Mahu Kumpul Anak Sebelum Umur Cecah 30 Tahun

Tahniah kepada Liyana Jasmay kerana kini disahkan usia kandungannya sudah masuk dua bulan. Hasil perkahwinannya dengan Fathudin Mazlan pada 2013 lalu, mereka telah dikurniakan anak pertama, Sofia Arissa yang kini sudah berusia dua tahun.

“Memang kami mahu anak cepat. Tak mahu jurang terlalu banyak jarak di antara anak pertama dan kedua. Saya dan suami pun nak kasi adik kepada Sofia. Saya sendiri pun nak dapat anak sekurang-kurangnya sebelum berusia 30 tahun”

“Sekarang ini saya sudah 27 tahun, jadi ada tempoh tiga tahun lagi untuk menambah anak. Selepas usia itu, saya mungkin berfikir tiga kali untuk mengandung lagi,” jelas pelakon ini kepada Berita Harian.

Apa-apa pun, semoga kesihatan dan kandungan Liyana sentiasa terjaga di samping sentiasa dipermudahkan di dalam segala urusan. Pastinya ramai peminat Liyana ternanti-nantikan cahaya mata baru keluarga ini. (rtky/s)


Sharnaaz Ahmad Rancang Kahwin Sebelum Raya 2016, Enggan Sendiri Lagi

Nampaknya untuk Aidilfitri tahun ini pelakon Sharnaaz Ahmad sudah bersedia dengan soalan – bila mahu kahwin – apabila dia berharap agar keinginan untuk berhari raya bersama isteri bakal terlaksana sebelum raya tahun depan.

“Sekarang ini, kalau nak cakap fasal raya, setiap tahun sama sahaja, tiada yang beza. Cuma saya harap tahun depan saya dapat beraya disamping orang tersayang. Barulah seronok. Asyik tengok orang lain beraya dengan pasangan, saya pun nak juga,” katanya kepada mStar Online.

Selain mengakui sendiri bahawa saudara mara sering bertanyakan soal jodoh apabila bertemu di hari rayan, Sharnaaz menjelaskan bahawa sehingga kini hanya dua orang wanita sahaja yang pernah diperkenalkan kepada keluarganya, namun tiada jodoh diantara mereka.

“Seronoknya beraya apabila seluruh keluarga kita dari pelbagai negeri berkumpul dalam satu rumah. Tetapi kena bersiap sedialah, makcik-makcik akan tanya ‘bila nak kahwin?’ Saya dah biasa dah dengan soalan itu,: katanya sambil ketawa. (rtky/s)


Yuna Luahkan Perasaan Dihalau Daripada Kedai Alat Solek Di Twitter

Hanya kerana ingin memenuhi peminat untuk bergambar, Yuna telah diarah keluar daripada kedai alat solek yang terletak di Pavilion. Yuna meluahkan perasaan tidak puas hatinya itu melalui akaun Twitter dan mendapat reaksi ramai hari ini.

Melalui daripada tweet daripada Yuna itu juga dalam masa mendedahkan perkara yang sama turut dialami orang lain yang senasib dengan penyanyi tersebut yang tidak mendapat layanan sepatutnya sebagai seorang pelanggan.

Daripada muatnaik gambar di Instagram juga, Yuna sedang meluangkan masa bersama ibunya untuk membeli belah di Pavilion. Apa-apa pun, semoga Yuna dapat menyambut Aidilfitri dengan penuh meriah dan ceria pada tahun ini. (rtky/s)


Nora Danish Bosan Hubungan Dengan Bekas Mentua Dipertikai

Berpunca daripada segelintir pihak yang mempertikaikan hubungan antara Nora Danish dengan bekas mentuanya, pelakon itu sendiri sudah bosan menjawab soalan tersebut yang seringkali timbul menjelang Aidilfitri.

“Sebenarnya Nora pun dah bosan dengan isu yang tidak sepatutnya timbul ini. Nora sendiri tidak faham, mengapa ada yang beranggapan negatif terhadap hubungan baik Nora dengan keluarga bekas mentua”

“Bukankah anak Nora, Rayqal mempunyai pertalian darah dengan keluarga bekas mentua. Jadi tidak salah sekiranya hubungan Nora dengan mereka masih baik. Nora dah lama kehilangan bapa kandung jadi daddy (bapa mentua) sudah Nora anggap macam daddy Nora sendiri.

“Di samping itu, Nora juga rapat dengan bekas adik-adik ipar Nora sehingga ke hari ini. Jadi tidak salah kalau Nora masih rapat dan mesra dengan mereka semua,” jelasnya kepada Mangga Online.

Apa-apa pun, semoga sambutan Aidilfitri kali ini akan disambut penuh bermakna oleh Nora dan juga keluarga. (rtky/s)


Yana Samsudin Pulang Ke Yong Peng Raya Kelima

Setelah bergelar suami isteri, soal – balik raya kampung siapa dulu – pasti menjadi isu namun bagi Yana Samsudin, dia akur untuk menyambut hari raya di kampung suaminya yang terletak di Kedah.

“Masa kahwin, Fadzil dah beritahu raya tahun ini sambut di kampungnya. Sebagai isteri, saya kena akur walaupun jauh dalam sudut hati, mesti teringat-ingat keluarga saya pada pagi raya nanti”

“Hanya pada raya keempat atau kelima saya baru kami bergerak ke kampung halaman saya di Yong Peng,” katanya kepada Harian Metro. Pantas betul Fadzil beritahu balik raya mana tahun ini sebab sudah beritahu masa kahwin lagi.

Buat Yana dan juga suami, semoga perjalanan anda pada Aidilfitri ini dipermudahkan dan selamat sampai, selamat pulang. Pastinya peminat pun tidak sabar untuk menantikan gambar mereka menyambut hari raya bersama. (rtky/s)


5 Langkah Untuk Anda Bebas Dari Hutang PTPTN Dengan Segera

Kami percaya ramai di luar sana masih mempunyai hutang lapuk dengan Perbadanan Tabung Pendidikan Tinggi Nasional (PTPTN) sehingga ke hari ini. Kami pun masih ada banyak baki yang masih belum dijelaskan, maklumlah malas membayar dan masih belum dikejar undang undang.

Jangan contohi apa yang kami buat kerana ada banyak cara sebenarnya untuk anda langsaikan hutang PTPTN anda dengan cepat dan kami sendiri sudah mula mengambil langkah langkah awal supaya tidak ada masalah kepada diri sendiri di kemudian hari.

Khabarnya mereka yang masih berhutang dengan PTPTN bakal disenarai dalam CCRIS pula. Fuh, bahaya. Ini ada beberapa tips bagaimana untuk anda membayar hutang PTPTN anda dengan mudah kerana mereka menyediakan banyak lokasi untuk pembayaran.

Langkah terbaik bagi semua peminjam PTPTN sama ada yang telah disenaraikan dalam CCRIS atau belum ialah untuk menjadi peminjam yang baik (good paymaster) iaitu dengan memastikan pembayaran bulanan adalah teratur dan mengikut jdual bayaran balik yang telah ditetapkan.

Letak ketepi setiap bulan dana khas untuk membayar semula hutang pelajaran kita dahulu. Senang sahaja kalau niat anda kuat untuk langsaikan hutang sendiri ‘kan?

Bukan semua kita bernasib baik dapat pekerjaan besar selepas tamat graduasi dan jika bayaran ansuran bulanan di luar kemampuan, anda boleh hadir ke mana mana 60 pejabat PTPTN Negeri, cawangan atau kiosk di seluruh negara untuk rundingan.

Selain itu anda boleh turut hubungi Eksekutif Pemasaran PTPTN yang disediakan percuma untuk anda hubungi jika mahu berunding hal bayaran ansuran. Cuma jangan lari dari tanggungjawab, kasihan generasi kita akan datang

Ramai juga yang tidak tahu yang sebenarnya anda tidak perlu ke pejabat PTPTN setiap kali mahu membayar ansuran bulanan. Mereka telah melantik Bank Islam, CIMB Bank, Bank Simpanan Nasional, Bank Rakyat dan Pos Malaysia yang memiliki lebih 3,000 cawangan di seluruh Malaysia untuk memudahkan pembayaran.

Selain itu anda juga boleh menggunakan kemudahan bayaran balik tanpa tunai melalui EDC Terminal di kaunter PTPTN menggunakan kad ATM atau kad debit bank tempatan anda.

Pasti ada satu yang hampir dengan tempat tinggal anda, tiada lagi alasan.

Kalau anda membaca artikel ini, besar kemungkinan yang anda tahu bagaimana untuk guna perbankan internet. PTPTN juga memudahkan anda untuk membayar ansuran bulanan dengan semua perbankan internet utama di Malaysia seperti Maybank2u, CIMB Clicks, Bank Islam, Public Bank dan banyak lagi.

Selain itu juga untuk memudahkan kerja dan supaya anda tidak terlupa, PTPTN juga tawarkan sistem potongan gaji setiap bulan yang boleh anda pohon dan borang boleh diperoleh melalui portal rasmi PTPTN.

Tahukah anda yang pembayaran ansuran pinjaman PTPTN anda boleh dilakukan dengan pengeluaran dana dari Akaun II KWSP. Permohonan untuk mengeluarkan wang dari akaun tersebut boleh dilakukan oleh peminjam dan ibu atau bapa peminjam selagi ianya memenuhi syarat berikut. Senang kan?

Kami dan pastinya pihak PTPTN sendiri berharap yang semua langkah di atas boleh membantu anda untuk keluar dari kemelut hutang PTPTN secepat mungkin selain membantu generasi akan datang untuk menikmati kemudahan seperti anda sekarang.


Doktor Sahkan Rozana Patah Tulang Hidung Dipukul Awie

Berdasarkan laporan yang dipetik melalui Sinar Harian, bekas pegawai perubatan dari Hospital Ampang memberitahu Mahkamah Majistret Ampang semalam bahawa isteri penyanyi rock Awie, Rozana Misbun mengalami patah di bahagian tulang hidung dan rusuk kirinya.

Dr Siti Farah Mazalan, berkata Rozana, 37, disahkan mengalami kedua-dua kecederaan itu selepas melalui beberapa pemeriksaan x-ray di hospital itu pada 18 Jun tahun lepas.

“Daripada pemeriksaan x-ray itu, saya dapati bahagian hidung dan tulang rusuk kiri yang kesembilan pesakit (Rozana) mengalami patah,” katanya ketika pemeriksaan utama oleh Timbalan Pendakwa Raya Goh Ai Rene.

Merujuk kepada patah di hidung dan tulang rusuk kiri Rozana, Dr Siti Farah, saksi kelima pendakwaan itu tidak menafikan kecederaan itu boleh berpunca daripada pukulan objek tumpul, hentakan kuat ke tanah, tumbukan tangan ataupun daripada tendangan kaki.

Pada 4 Julai lepas, Awie atau nama sebenarnya Mohd Azhar Othman, 47, mengaku tidak bersalah atas dakwaan dengan sengaja menyebabkan kecederaan parah ke atas Rozana, di sebuah rumah di Taman Ukay Bistari, Ukay Perdana, Hulu Kelang pada 1.30 tengah hari, 2 Jun tahun lepas.

Sementara itu, ketika pemeriksaan balas oleh peguam Hazman Harun yang mewakili Awie, Dr Siti Farah berkata beliau tidak dapat memberitahu mahkamah secara jelas punca sebenar berlakunya patah di bahagian hidung dan rusuk kiri kesembilan Rozana.

Doktor itu juga tidak dapat memastikan bila berlakunya patah itu dan adakah kecederaan itu terjadi secara sengaja atau tidak sengaja. Perbicaraan di hadapan Majistret Ayuni Izzati Sulaiman bersambung pada 30 November dan 1 Disember depan. (rtky/s)


Syarul Ridzwan Tidak Mahu Lakonkan Babak Keterlaluan

Setelah pulang daripada mengerjakan umrah, pelakon yang mula popular melalui drama Hati Perempuan, Syarul Ridzwan mengakui dia sebolehnya mahu membataskan lakonan terutama membabitkan babak berpegangan, peluk dan romantik.

“Sebenarnya, sebelum pergi umrah lagi saya sudah elak berlakon adegan sebegitu. Bagaimanapun, saya tidak mahu ada pihak beranggapan pulang dari umrah terus berubah 100 peratus. Cuma selepas ini saya akan had dan elakkan adegan sedemikian”

“Bukan sahaja dalam lakonan tapi pergaulan di luar juga. Jika masih ada dalam skrip, saya akan berbincang dengan pengarah,” kata pelakon ini yang tidak pernah lagi melakonkan babak keterlaluan kepada Harian Metro.

Tahniah kepada Syarul dengan niatnya untuk berubah ke arah yang lebih baik dan semoga dipermudahkan segala urusan. Semoga drama Melayu di negara ini akan bebas maksiat satu hari nanti. (rtky/s)


Ainul Aishah Lebih Berhati-Hati Berkongsi Gambar Di Laman Sosial

Setelah tepalit dengan kontroversi mengenai gambar bikini yang dimuatnaik di akan Instagram miliknya, kini Ainul Aishah mengakui dia lebih berhati-hati apabila untuk berkongsi gambar bersama peminatnya.

“Selepas kejadian itu saya jarang berkongsi gambar sebab ramai sangat yang nak beri teguran sehingga membuatkan kita rasa seperti tidak layak hidup. Bila saya nak kongsi gambar, saya akan fikir beberapa kali dan pastikan gambar tersebut tidak menimbulkan fitnah,” katanya kepada mStar Online.

Jelas Ainul, berpunca daripada perkara berkenaan, ia berpanjangan kerana dia juga turut berbalah dengan pengikutnya semata-mata untuk menjelaskan perkara sebenar malah tambah pelakon ini lagi, masih ada individu yang mengkritik gambarnya itu di media sosial.

“Mereka semua cari sebab sahaja, hingga sekarang ada lagi yang beri komen negatif dan bertelagah pendapat pada gambar saya walaupun di bulan puasa ini,” jelasnya. (rtky/s)


Lisa Surihani, Yusry KRU Bakal Sambut Cahaya Mata September Ini

Tidak mahu terlalu menghebahkan mengenai kandungan mereka, hakikatnya kini kandungan Lisa sudah pun berusia tujuh bulan dan pasangan ini dijangka akan menyambut kelahiran sekitar bulan September tahun ini.

“Alhamdulillah saya okey. Alahan pun tak kronik sangat dan masih terkawal,” katanya dipetik daripada Berita Harian, menjelaskan mengenai keadaan dirinya ketika ini. Sebelum ini, Lisa dan juga Yusry sangat berahsia mengenai cahaya mata pertama mereka ini.

Sebelum ini, Lisa dan Yusry juga pernah menjelaskan bahawa mereka akan membesarkan anak mereka seperti biasa dan tidak mahu diterjah dengan lensa kamera sebaik sahaja dlahirkan. (rtky/s)


Nad Zainal Selesa Bertudung, Belum Terfikir Tamatkan Zaman Bujang

Bukanlah niat mahu mengelirukan sama ada di sudah pun berhijab atau tidak, Nad Zainal menjelaskan buat masa ini dia belum lagi ke arah bertudung namun mengakui selesa berhijab selain menggayakannya kerana bersesuaian dengan tema Ramadan.

“Saya memang belum ke arah itu. Tapi sejujurnya memang selesa memakai tudung. Banyak lagi yang saya mahu teroka dalam dunia seni,” katanya yang turut berkongsi cerita mengenai perjalanan cintanya kini kepada Berita Harian.

“Kami faham diri masing-masing. Walaupun pernah beberapa kali putus cinta saya tak serik. Soal jodoh sudah tertulis sejak azali. Saya tak pernah serik atau takut. Saya berharap hubungan saya dan dia kekal sampai bila-biar”

“Biar dia jadi yang terakhir buat saya. Pun begitu, saya belum terfikir untuk menamatkan zaman bujang dalam masa terdekat. Kalau ada jodoh saya dan dia, kami akan berkahwin juga,” katanya. (rtky/s)


Uqasha Senrose Keluarkan Tudung Sendir Selepas Aidilfitri

Sudah menjadi kebiasaan apabila ada selebriti sudah berhijrah untuk bertudung, pasti akan ada jenama tudung di bawah nama mereka sendiri. Malah Uqasha Senrose sendiri tidak terlepas daripada melancarkan tudung sendiri selepas Aidilfitri ini.

“Bukan ikut trend, saya rasa tak salah sesiapa sahaja yang mahu memulakan bisnes yang dah sedia ada. Kalau ada orang jual kuih, dan kita juga mula jual kuih, takkan nak dikatakan kita tiru orang itu. Rezeki masing-masing”

“Kalau kuih kita sedap orang akan beli. Dalam hal tudung juga saya ambil konsep yang sama. Saya tak mahu bermusim, sebab itu saya akan mula keluarkan selepas hari raya ini. Kalau kita buat menjelang hari raya nanti orang anggap ia bisnes bermusim”

“Saya mahu buat bisnes yang panjang dan berterusan bila-bila masa tak terikat untuk sambutan raya sahaja,” kata Uqasha kepada Mangga Online selain menyatakan dia turut gembira melihat kejayaan adik beradiknya yang lain di dalam industri hiburan. (rtky/s)


Siti Saleha Professional Lakonkan Adegan Intim, Aksi Hanya Depan Kamera

Percaya apa yang dilakukannya adalah sekadar lakonan semata-mata, Siti Saleha menjelaskan bahawa dia tidak pernah meletakkan sebarang syarat atau batas ketika melakonkan adegan intim dalam mana-mana drama yang dibintanginya.

“Setakat ini saya hanya beri lakonan seperti apa yang diminta pengarah dan tidak ada bataskan apa-apa. Saya harap orang ramai faham dengan situasi itu dan tidak menghentam saya balik”

“Apa yang dipaparkan dalam drama itu hanya lakonan sahaja dan kami tidak buat apa-apa pun. Malah itu semua di hadapan semua krew produksi,” ujarnya kepada mStar Online selain turut menjelaskan bahawa dia turut menghormati pasangan gandingannya.

Sebelum ini dia telah digandingkan bersama Aaron Aziz dan menghormati pelakon berkenaan sebagai seorang lelaki yang sudah beristeri di dalam filem drama, Cinta Paling Agung yang dibintangi mereka berdua. (rtky/s)


Zamani Sambut Raya Di Pengasih, Akui Kini Jiwa Lebih Tenang

Mengakui dapat merasai ketenangan setelah mula berubah, Zamani menjelaskana kehidupannya kini semakin pulih sejak menjalani rawatan pemulihan di Rumah Persatuan Pengasih Malaysia (Pengasih), sejak lima bulan lalu.

BACA: Zamani Slam Lebih Tenang & Akui Perlu Lawan Nafsu Dadah

“Saya dapat rasa ketenangan. Di sini saya mula belajar mengenal diri, agama dan Allah SWT. Dulu saya selalu abaikan solat. Alhamdulillah, sejak duduk di sini (Pengasih), saya pernah melaungkan azan dan menunaikan solat berjemaah dengan penghuni lain,” kata Zamani kepada Harian Metro.

Selain itu, penyanyi ini juga sangat bersyukur dan dalam masa yang sama turut gembira apabila orang ramai serta peminat dapat melihat sendiri perubahan positif yang berlaku ke atas dirinya malah melalui peningkatan beratnya sehingga sembilan kilogram.

“Kalau nak berhenti mengambil dadah, sebenarnya dalam tempoh dua minggu rawatan sudah cukup. Apa yang membuatkan tabiat itu sukar dikikis hanyalah kerana mental mendorong kita yang tidak bersedia,” kata Zamani akan menyambut Aidilfitri di Pengasih. (rtky/s)


Mon Ryanti & Suami Selamat Timang Cahaya Mata Sulung

Tahniah kami ucapkan kepada penyampai radio Ultra FM, Mon Ryanti dan juga suami kerana telah selamat menyambut kehadiran cahaya mata pertama mereka pada Ahad, 12 Julai di sebuah hospital swasta.

Mon Ryanti melahirkan anak lelakinya itu secara normal. Para peminat pengacara ini dalam masa yang sama turut mengucapkan tahniah di atas kelahiran cahaya mata pertama mereka itu. Mon juga sempat mengucapkan rasa syukur dan terima kasih dalam gambar terbaru di akaun Instagram miliknya.

Mon Ryanti atau nama penuhnya Mon Ryanti Muhammad Sahudina Lee telah selamat diijabkabulkan dengan pasangannya di Dewan Sangkar Kristal, Johor Bahru pada September tahun lalu. (rtky/s)


Hafiz Suip Yakin Adira Mampu Hadapi Dugaan

Turut simpati dengan apa yang berlaku di atas hubungan Adira dan juga bekas kekasih, Hafiz Suip dalam masa yang sama yakin bahawa Adira dapat menempuhi dugaan tersebut selain terus fokus terhadap kerjaya.

“Saya percaya dia seorang yang kuat dan tabah, Itu adalah dia yang saya kenali. Dia perlu tahu bahawa di belakangnya terdapat ramai orang yang tetap akan menyokongnya iaitu keluarga, teman-teman dan peminatnya”

“Saya tahu, mungkin berat untuk dia menanggung rasa di hati mengenai hubungannya dengan Shahrul yang tak kesampaian tetapi saya mahu dia tahu, jodoh itu adalah ketentuan Tuhan. “Kalau sudah jodoh juga tidak akan ke mana,” katanya di ruangan Pancaindera, Utusan Malaysia.

Selain itu, Hafiz menjelaskan bahawa dia tidak menyimpan sebarang dendam terhadap Adira malah dia sendiri mahu fokus terhadap kerjayanya.

“Tiada perasaan mahu menyimpan dendam jauh sekali untuk bermusuhan dengannya, sebab yang berlaku antara kami itu adalah hal lama dan sudah jadi kenangan,” kata Hafiz sambil menjelaskan bahawa tunangnya juga menanggap Adira sebagai rakan. (rtky/s)


Zizan Razak Tunggu Lampu Hijau Dari Ibu Untuk Berkahwin

Penantian buat peminat Zizan Razak untuk melihat dia dan pasangan bersatu melalui ikatan sah perkahwinan akan diketahui apabila Zizan sudah bersedia nanti. Namun dalam masa yang sama, pelawak ini menafikan bahawa hubungan dia dan bakal isterinya renggang.

“Alhamdulillah, hubungan masih baik seperti biasa. Dia sibuk bekerja, saya juga sibuk dengan tuntutan sebagai artis. Hasrat untuk mengahwininya tidak pernah terhenti bagaimanapun belum mendapat tarikh yang sesuai,” kata Zizan melalui sisipan B*Pop di akhbar Berita Harian.

Selain menyatakan peminat dan orang ramai akan tahu mengenai bakal isterinya apabila sampai waktunya nanti, Zizan dalam masa yang sama memberikan jawapan bahawa tarikh perkahwinan akan ditetapkan oleh ibunya apabila sudah bersedia nanti.

Selain itu, pengacara ini juga menjelaskan bahawa dia tidak berdendam dengan bekas kekasihnya, Emma Maembong selain beranggapan perkara tersebut sudah menjadi sejarah di dalam kehidupannya, menjadikan dirinya lebih dewasa. (rtky/s)


Maya Karin: Jangan Malu Terpaksa Naik LRT

Kalau anda kerap melayari Facebook dua tiga hari ini, pasti anda tahu akan sebuah video ucapan seorang wanita berusia 23 tahun bernama Zahra yang menjadi bualan ramai sehingga ke hari ini. Zahra dalam video tersebut meluahkan keluh kesah kos sara hidup yang semakin meningkat.

Ini termasuklah beliau terpaksa menaiki LRT (Light Rail Transit) untuk ke tempat kerja setiap hujung bulan kerana wang gaji sudah dihabiskan banyak untuk perbelanjaan lain termasuk sea rumah dan ansuran kereta kepada bapa beliau sendiri.

BACA: 20 Alasan Mengapa Lelaki Ini Tidak Setuju Dengan Ucapan Zahra (ext.)

Luahan Zahra mendapat maklum balas ramai di internet — sama ada yang menyokong atau pun mengkritik gaya hidup beliau yang sebenarnya agak mewah untuk graduan berusia 23 tahun dan reaksi ringkas dari penyanyi dan pelakon Maya Karin turut menarik perhatian kami.

Maya Karin menerusi akaun Twitter menulis tiada salahnya untuk seseorang itu menggunakan khidmat LRT untuk bergerak ke mana mana kerana ianya satu perkhidmatan yang bagus & beliau sendiri sering menggunakan perkhidmatan itu dan menunggu stesen MRT sekitar tempat tinggal beliau untuk siap — memudahkan pergerakan tanpa berkereta.

Tulisan Maya Karin itu mendapat reaksi positif ramai yang turut mengatakan ramai di kalangan Malaysia yang bergantung harap kepada perkhidmatan pengangkutan awam termasuk LRT untuk pergi dan balik ke tempat kerja. Mungkin Zahra pun boleh mula amalkan setiap hari. (rtky/m)


Wawa Zainal Tak Balik Beraya Di Kampung Kerana Sarat Hamil

Sedar atau tidak pasangan yang pernah mencipta kontroversi suatu masa dulu ini telah empat tahun meraikan sambutan hari raya Aidilfitri namun Wawa Zainal mengakui tidak pernah balik beraya di Sabah pada hari pertama raya kerana sering beraya di kampung suami.

Bercakap kepada Kosmo! hari ini, Wawa Zainal berkata tahun ini juga beliau terpaksa melupakan hasrat untuk balik beraya di Sabah kerana kini sedang sarat mengandung lapan bulan namun ibu bapa dan juga adik beradik beliau bakal turun ke Rengit, Johor untuk berhari raya.

BACA: Wawa Zainal Sah Hamil Anak Kedua, Harap Dapat Anak Perempuan

“Selama empat tahun itu juga saya tidak dapat balik raya. Ada balik tetapi bukan masa raya. Sepanjang raya memang tidak dapat balik. Aeril memang mahu ke Sabah cuma tiada kesempatan. Bagaimanapun, ibu bapa dan adik-adik selalu datang sini. Tahun ini, keluarga saya akan ikut sekali balik ke kampung Aeril di Johor,” ujar Wawa Zainal.

Aeril Zafrel dalma tembual yang sama mengesahkan yang mereka bakal menimang cahaya mata perempuan yang dijangka lahir pada 25 Ogos nanti dan merupakan anak kedua pasangan ini selepas dikurniakan anak lelaki Ahmad Fakharuddin Attar pada 24 Ogos 2013 lalu.

“Alhamdulillah, tahun ini kami dikurniakan anak perempuan. Persediaan sama seperti sebelum ini. Baju dan biskut raya semua beli, malah rendang juga kami upah orang masak. Insya-Allah, pada hari raya kedua kami balik kampung saya di Rengit, Johor,” katanya lagi. (rtky/m)


Elaine Daly Selamat Timang Anak Sulung

Dalam kemaskini terbaru menerusi Instagram beliau, Elaine Daly telah memaklumkan satu berita gembira buat semua peminatnya di mana beliau dan suami sudah selamat menimang cahayamata pertama hasil perkahwinan mereka.

Menurut laporan Berita Harian, pengacara dan pelakon itu selamat melahirkan anak sulungnya kira kira jam 8.00 pagi semalam (Sabtu) di Hospital Pantai dan bayi perempuan ini diberi nama Eva Jean Borden — comel nama anak mereka berdua.

“Saya sangat gembira dengan kehadiran cahaya mata sulung ini. Macam tak percaya saya sudah bergelar ibu tetapi syukur semaunya selamat,” ujar Elaine Daly yang berkahwin dengan Nick Borden pada Disember 2014 yang lalu. (rtky/m)


Azwan Ali Mengamuk Lagi, Kali Ini Dengan Agensi Pengurusan Umrah

Semua sedia maklum yang pengacara kontroversi, Azwan Hj. Ali kini sedang mengerjakan umrah kali kelapan beliau dan ramai peminat berharap setiap kali pemergian selebriti ini menunaikan ibadah, beliau akan pulang dengan sikap yang lebih positif.

Namun, satu insiden kelewatan bas jemaah umrah bertolak dari kota Madinah ke kota Mekah baru baru ini menjadi punca Azwan Ali sekali lagi meluahkan rasa tidak puas hati beliau melalui media sosial. Kali ini ditujukan terus kepada agensi pengurusan umrah.

BACA: Azwan Ali Tampil Minta Maaf Selepas Digertak Abdul Rani Kulup

Azwan Ali dalam kemaskini terbaru di Instagram memuat naik perbualan beliau bersama ejen yang menguruskan beliau meluahkan rasa tidak puas hati dengan jadual perjalanan yang diubah — selalunya jemaah perlu bertolak lebih awal ke kota Mekah.

Salah seorang pegawai agensi yang pernah mengendalikan Azwan Ali tampil memberikan penjelasan di Facebook tentang perubahan jadual tersebut dan mendakwa ianya memang amalan biasa sejak bertahun untuk bertolak sekitar 10.00 pagi dari Madinah ke Mekah.

“Kenapa saya ingin kongsikan perkara ini, kerana saya pun bekerja sebagai (ejen) menguruskan jemaah untuk menunaikan umrah. Dan dia pernah sekali pergi umrah dengan agensi kami. Kami penat nak layan kerenah dia sebelum pergi dan sampai di sana pun ada yang tidak puas hati,” ujar pegawai yang menggunakan nama Samuel Prince tersebut. (rtky/m)


Adegan Peluk Ayda Jebat, Zul Ariffin Dikritik

Bukan sekali dua rasanya isu adegan mesra dalam drama televisyen Malaysia mendapat kritikan ramai namun ianya sentiasa berulang atas nama mahu melengkapkan jalan cerita seperti mana dikehendaki skrip. Kerajaan pun sudah tampil dengan pekeliling untuk hadkan perkara ini.

Terbaru, lakonan Ayda Jebat dan Zul Ariffin di dalam drama M.A.I.D telah mendapat kritikan ramai ekoran satu adegan di mana pasangan ini berpelukan rapat di atas katil. Ramai peminat mula persoalkan kewajaran adegan seperti itu dipaparkan di kaca televisyen.

BACA: Kerajaan Arah Adegan Peluk, Cium Dalam Drama TV Dipotong Habis

Lebih lebih lagi ditayangkan dalam bulan Ramadhan ini, ramai beranggapan yang pihak penerbit drama ini tidak sensitif dan peka dengan situasi semasa majoriti rakyat Malaysia yang kini sedang berpuasa namun dihidangkan pula dengan adegan berpeluk dalam drama.

Sehingga artikel ini ditulis, masih belum ada kenyataan balas dari pihak penerbit tentang kritikan ramai ini namun kami pasti mereka akan keluar dengan jawapan sendiri atas kenapa adegan itu tetap diteruskan dan sama ada masih akan ditayangkan di masa hadapan. (rtky/m)


Julia Ziegler Bercinta Dengan Rakan Lama, Belum Rancang Untuk Kahwin

Lama juga kita tidak mendengar cerita tentang pelakon yang pernah menjadi sebutan ramai ini lebih lebih lagi kelibat beliau pun sudah lama tidak muncul di kaca televisyen dek kerana kebanjiran pelakon pelakon baru yang lebih bergetah untuk tontonan ramai, heh.

Bercakap kepada Harian Metro, Julia Ziegler berkata mungkin era populariti beliau sebagai seorang pelakon sudah berakhir dengan kemasukan ramai pelakon baru dan muda selain beliau sendiri merindui untuk aktif berlakon untuk Astro atau TV3 seperti dahulu.

“Walaupun dia melihat situasi itu sebagai sihat, namun jauh di sudut hati Julia berasa dirinya tidak diperlukan. Apatah lagi ada stesen TV kini memilih sendiri pelakon yang akan berlakon dalam drama atau telefilem di saluran milik mereka”

Perkara itu membuatkan peluang untuk saya berlakon semakin terhad. Saya dapat menerima hakikat kehidupan ini ibarat roda. Mungkin era saya sebagai artis popular semakin berakhir,” ujar Julia Ziegler tentang perkembangan terkininya.

Dalam temubual sama, pelakon ini turut mengakui yang beliau kini sedang menjalinkan hubungan dengan seorang rakan lama yang sudah dikenali selama sembilan tahun namun belum mempunyai apa apa perancangan untuk mendirikan rumah tangga.

“Walaupun ada yang sudi menaja perkahwinan, tetapi saya juga perlu kumpul wang sendiri tanpa mengharapkan 100 peratus tajaan pihak lain,” tambahnya. (rtky/m)


Terminator Genisys Kekal Dahului Carta Teratas Wayang Di Malaysia

Walaupun kutipan pembukaan tayangan Terminator Genisys tidak berapa meriah di Amerika Syarikat pada hujung minggu lalu namun filem aksi sains fiksyen ini masih mampu berada di kedudukan tiga teratas malah turut mengungguli carta pecah panggung di Malaysia dan juga Singapura.

Kurang mendapat sambutan di Amerika Syarikat serta turut mendapat kritikan daripada peminatnya melalui jalan cerita yang tidak terurus, francais filem Terminator ini bagaimanapun mendapat perhatian di sini lebih-lebih apabila berjaya menduduki carta tertinggi box office mengalahkan filem yang lain.

Pengarahnya Alan Taylor dan pelakon, termasuk Emilia Clarke, Jason Clarke, Jai Courtney, Lee Byung-hun dan ramai lagi mungkin tidak terlalu kecewa kerana filem itu walaupun lebih berjaya mendapat perhatian di luar AS, ia tetap mengutip kira-kira hampir RM500 juta di seluruh dunia.

Filem yang menaikkan kembali pesona Arnold Schwarzenegger sebelum ini dalam masa yang sama turut berjaya memintas kutipan tiket filem animasi Minions pada minggu lepas. Malah Terminator kali ini juga turut menolak Jurassic World menduduki tangga ketiga carta pecah panggung di Malaysia.

Selain itu, situasi yang sama turut dirasai di Singapura apabila berjaya menduduki tangga pertama mengalahkan filem Ted 2 yang baru sahaja ditayangkan dan filem Minions pula, jatuh satu lagi anak tangga, menduduki tangga ketiga di sana.

Kalau anda belum berkesempatan untuk ke pawagam menonton Terminator Genisys, inilah masanya untuk anda pergi sendiri melihat aksi lincah dan bertenaga Arnold Schwarzenegger serta barisan pelakon lain. Jom!


Nikita Willy Bangunkan Projek Perumahan Mewah Bernilai Lebih RM4.5 Juta, Kini Baru Berusia 21 Tahun

Walaupun nama Nikita Willy semakin senyap dalam dunia hiburan di Malaysia, pelakon dan penyanyi berusia 21 tahun ini masih menempa populariti di Indonesia dan terbaru kekayaan milik beliau dalam bidang hartanah menjadi tumpuan para peminat.

Laman hartanah di Indonesia melaporkan yang nilai harta Nikita Willy sehingga kini sudah bernilai ratusan juta ringgit, terima kasih kepada beberapa pembangunan hartanah sekitar Indonesia termasuklah perumahan mewah dipanggil Winona Residence.

BACA: Aktif Pelaburan Hartanah, Maya Karin Berjaya Kumpul Aset RM8 Juta

Winona merupakan nama adik kepada Nikita Willy dan 13 buah rumah dalam projek perumahan yang sudah siap dan habis dijual itu dianggarkan bernilai hampir RM5 juta. Ini belum termasuk banyak lagi projek perumahan yang dibangunkan bersama ibunya.

Portal hiburan KapanLagi melaporkan yang Nikita Willy memperoleh antara RM11,000 dan RM15,000 untuk setiap episod dalam mana mana drama atau sinetron lakonan beliau yang pasti menjadi hits dan tontonan ramai di Indonesia.

Kontrak pengiklanan Nikita Willy bersama jenama terkenal di Indonesia juga mampu meraih sehingga RM150,000 setahun. Tidak hairanlah selebriti ini mampu memiliki harta dan kekayaan yang agak luar biasa bagi gadis 21 tahun. Boleh jadi contoh buat semua. (rtky/m)


Bertudung Tapi Baju Ketat, Uqasha Senrose Bidas Teguran Peminat

Kalau dilihatkan kepada setiap komen yang hadir di laman Facebook kami atau mana mana akaun media sosial, pastinya soal bertudung dan menutup aurat menjadi antara intipati utama peminat dunia hiburan. Bagus niat mereka yang mahu melihat selebriti kesayangan berubah.

Namun ada komen yang diberikan agak kasar bunyinya dan mereka yang sudah bertudung pun tidak terkecuali menerima teguran apabila pakaian yang dikenakan tidak mengikut kehendak Islam sendiri. Yang terbaru, Uqasha Senrose yang ditegur peminat kerana berpakaian ketat.

Peminat yang meninggalkan komen berkaitan penampilan Uqasha Senrose rata ratanya kurang bersetuju dengan gaya pemakaian pelakon tersebut yang dianggap terlalu ketat untuk seorang Muslimah lebih lebih lagi dengan imej bertudung beliau.

Namun mungkin kerana sudah bosan dengan komen mengkritik gaya pemakaian beliau, Uqasha Senrose tampil memberikan reaksi membidas mereka semua.

“Sibuknya, jaga kain masing masing sudahlah. Tak kacau hidup korang. Akal cetek,” tulis beliau dalam ruangan komen sebagai reaksi kepada para pengkritik.

Mungkin Uqasha Senrose sendiri boleh mengambil teguran yang diberikan jika kena pada gayanya, peminat pun janganlah terlalu cepat menghukum seseorang hanya dek kerana tidak bersetuju gaya pemakaian seseorang selebriti itu. Penghijrahan itu panjang perjalanannya. (rtky/m)


Ayda Jebat Jadi Gila Jika Tidak Balas Komen Peminat Di Media Sosial

Memang wajar dicontohi sebenarnya sikap mesra peminat yang ditunjukkan oleh Ayda Jebat yang kini sedang kembali popular menerusi drama M.A.I.D lakonan bersama Zul Ariffin. Pelakon ini mengakui resah jika tidak dapat berinteraksi dengan peminat.

Dalam temubual terbaru bersama mStar Online, Ayda Jebat berkata beliau boleh jadi resah dan tidak keruan apabila berada di kawasan yang tidak boleh mengakses internet atau tiada rangkaian telefon lagi lagi apabila bekerja di luar kawasan.

“Saya akan menjadi gila jika kawasan yang saya pergi tiada liputan mengakses internet. Buatkan saya tak senang duduk. Saya akan tertekan dibuatnya lebih-lebih lagi apabila sudah membaca komen-komen peminat, tetapi belum membalas komen mereka lagi,” ujarnya.

Tambah Ayda Jebat, itu adalah salah satu cara beliau menghargai para peminat yang selama ini menyokongnya dan membalas komen yang ditinggalkan sesuatu yang penting untuk beliau lakukan demi menjaga hati peminat.

“Mungkin ada yang menganggap saya tidak baca komen-komen yang diberi di laman sosial media Instagram dan Facebook. Tidak, saya seorang artis yang membaca komen peminat tidak kira ia sesuatu yang baik atau pun buruk”

“Kalau mereka sanggup menghabiskan masa dan wang untuk menyokong kita, apa salahnya jika kita menggembirakan mereka. Bagi saya, hanya itu cara untuk membalas jasa mereka,” ujarnya.


Anzalna Nasir Pegang Sikap Percaya Suami Isteri, Tidak Kisah Berlakon Sama

Bagi mendapatkan hasil terbaik dan meninggalkan kesan terhadap hati penonton, pelakon Anzalna Nasir tidak pernah bimbang untuk berlakon bersama suami orang lain jika ada sikap saling percaya antara suami dan isteri.

“Saya tiada masalah jika benda itu melibatkan etika dan profesional ketika bekerja. Komitmen itu perlu saya lunaskan jika mahu sesebuah karya itu berhasil. Tidak perlu ada batasan sehingga menyusahkan orang lain”

“Kalau isteri seseorang pelakon itu faham kehendak watak itu bagaimana, sudah tentu dia tidak akan melarang suaminya berlakon. Saya seronok bekerja bersama dengan pelakon Hisyam Hamid dalam drama terbaharu lakonan saya berjudul Memori Cinta Suraya,” kata Anzalna kepada Utusan Malaysia.

Jika disingkap kisah lama, Anzalna sebelum ini, pernah bermasam muka dengan pelakon Izzue Islam kerana tindakan Izzue yang mahu menjaga hati isterinya, Awin Nurin yang cemburu apabila Anzalna didakwa terlebih gedik.

Apa pun, selepas ini isteri-isteri pelakon yang cemburu tidak perlu risau kerana adegan berahi dan bakal buat mereka sakit hati tidak dibenarkan lagi setelah pekeliling mengenai adegan intim dan beberapa adegan lain telah dikeluarkan oleh Lembaga Penapisan Filem (LPF) baru-baru ini.